qundao/data-zh-poetry huggingface dataset:
題石室並和澹庵·其九
作者：釋慧空
朝代：宋

黄陳五合不勞舂，食罷無營一似慵。
麋鹿往還溪上路，白雲開合面前峰。
題石室並和澹庵·其二
作者：釋慧空
朝代：宋

石門有路建隆初，樹老崖荒路欲無。
我以多生巖下住，到門先記石於菟。
題石室並和澹庵·其五
作者：釋慧空
朝代：宋

要識停廚第一方，爲空石廩著黄粱。
明年便入巖中坐，五偈先來作定場。
題石室並和澹庵·其八
作者：釋慧空
朝代：宋

衣雨調階泉淅瀝，青烟遶屋樹扶疏。
異時有問碧巖境，舉似酬之莫道無。
題石室並和澹庵·其六
作者：釋慧空
朝代：宋

住如止水動如雲，去住無拘是我門。
又舉杖頭千佛剎，來藏海上小桃源。
題石室並和澹庵·其四
作者：釋慧空
朝代：宋

百里尋山但宿春，欲留未得去還慵。
東風莫使歸帆飽，放我中流認九峰。
颂古·其十五
作者：釋慧空
朝代：宋
体裁：偈颂

一等作野狐，堂堂大丈夫。徐行青草岸，踏破洞庭湖。
食荀
作者：釋慧空
朝代：宋

機泉擣秔炊明璣，竹根燒筍然竹枝。
錦綳稚子犢獻角，玉版阿師囊穎錐。
同槃苦覺風味好，對客不知寒涕垂。
古來山林例窮餓，藜莧誑腹蕨充饑。
我今一飽萬想滅，老馬釋羈牛脫縻。
南山蒼蒼入箕踞，涼月冏冏生談犀。
公無說與市朝予，啄腐吞腥渠得知。
食蕁
作者：釋慧空
朝代：宋

朔風吹雪排疏櫺，敲冰汲水淘香秔。
前村老樵餽法供，深壑病夫精勤誠。
聃聃黄耳擁秀色，不約春氣鍾柴荆。
隆隆沙鐺漚起滅，點點釜口風雨爭。
嚴行禁謁戒俗客，約束從事煩庖丁。
老饕寓意前具辦，宿衲得路豐頤赬。
中林雪月皎戶牖，一飽對榻雙眸明。
五侯之家政自醉，我因欲臥聽松聲。
髑髏贊·其一
作者：釋慧空
朝代：宋

皮膚脫落盡，骨節有如許。
未即化泥塵，且更相撐拄。
一味五味禪，千差萬別語。
問者如紡車，而今較些子。
較些子，汝等現前齊聽取。
髑髏贊·其三
作者：釋慧空
朝代：宋

假以四大，抽之一機。
空無作相，動轉云爲。
有能曉了，成佛無疑。
何待如是，然後知非。
龐居士真贊
作者：釋慧空
朝代：宋

要識龐家箇老翁，東山壁上之圖是。
手攜長柄竹漉籬，犯寒曉踏南昌市。
市心躂倒靈照扶，則川斫額丹霞呼。
襄陽耆舊風標在，留與禪家作殃害。
丁忠訓妻與女同下火
作者：釋懷深
朝代：宋

二十餘年寄此間，蓋蕪塵土翳朱顔。
今朝子母應相賀，且喜春來返故關。
上元陞座偈
作者：釋懷深
朝代：宋

靈巖上元節，且與諸方別。
只點一碗燈，大千俱照徹。
也不用添油，光明長皎潔。
雨又打不濕，風又吹不滅。
中秋寄璝和尚
作者：釋懷深
朝代：宋

秀嶺高峰咫尺間，青松常伴白雲閑。
中秋同玩洞庭月，誰道山家不往還。
乞退慧林寄佛果禪師
作者：釋懷深
朝代：宋

單絲繫住老牛脚，心欲東西未自由。
憑仗東風齊著力，早教船子下揚州。
偈一百二十首·其一
作者：釋懷深
朝代：宋

不奈諸人苦再三，薄緣終是自多慚。
晨猿夜鶴應相笑，特地伸頭人鬧籃。
偈一百二十首·其一〇
作者：釋懷深
朝代：宋

春風掃盡庭前雪，暖日催開枝上花。
物物頭頭皆漏泄，莫教心地亂如麻。
偈一百二十首·其一〇一
作者：釋懷深
朝代：宋

四海五湖人，慧林同禁足。
譬如學牧牛，身心要淳熟。
常耕自己田，莫犯他人穀。
一句若參差，九旬何面目。
偈一百二十首·其一〇七
作者：釋懷深
朝代：宋

火焰時時轉法輪，廣長舌相耀乾坤。
衲僧不會轉身句，爍破娘生舊面門。
偈一百二十首·其一〇三
作者：釋懷深
朝代：宋

身心一如，身外無餘。
便恁麽會，緣木求魚。
偈一百二十首·其一〇九
作者：釋懷深
朝代：宋

炭頭今日地爐開，澀雨慳風惱破懷。
老僧向火喫酸豏，誰管檀那來不來。
偈一百二十首·其一〇二
作者：釋懷深
朝代：宋

萬法是心光，諸緣唯性曉。
衲僧恁麽會，鑽頭入荒草。
偈一百二十首·其一〇五
作者：釋懷深
朝代：宋

布施門開非一朝，雲山千里肯辭勞。
塵中欲聽無生曲，座上先橫智慧刀。
貼肉汗衫容易施，有心道者卻難消。
願公福似鄱臺塔，一層高了一層高。
偈一百二十首·其一〇八
作者：釋懷深
朝代：宋

水中鹽味，色裏膠青。
決定是有，不見其形。
偈一百二十首·其一〇六
作者：釋懷深
朝代：宋

盛暑隆寒相繼來，慧林四見地爐開。
衲僧向火知方便，切忌團圝守死灰。
恁麽恁麽即易，不恁麽不恁麽卻難。
直教枯木再生花，任是寒灰重起焰。
偈一百二十首·其一〇四
作者：釋懷深
朝代：宋

寒來共向無煙火，飯了同烹雪色茶。
飽食高眠無一事，不知何以報官家。
偈一百二十首·其一一
作者：釋懷深
朝代：宋

衲僧不用看他燈，自有從前一盞明。
壞衲蒙頭面壁坐，靈光射破鐵圍城。
偈一百二十首·其一一〇
作者：釋懷深
朝代：宋

皓月團團照碧天，鰲山燈火不須然。
吾皇恭儉人心樂，自有嘆聲四海傳。
偈一百二十首·其一一一
作者：釋懷深
朝代：宋

憶昔在山日，眠雲並枕石。
如今城裏居，欲去去不得。
偈一百二十首·其一一七
作者：釋懷深
朝代：宋

相送無言淚滿巾，溪頭黄葉正紛紛。
勸君更進一盃酒，西出陽關無故人。
一口吸盡西江水，不知何地著離情。
偈一百二十首·其一一三
作者：釋懷深
朝代：宋

順天門外古招提，爛熳春是光照錦溪。
物物更無心外法，箇中能有幾人知。
偈一百二十首·其一一二
作者：釋懷深
朝代：宋

日暖旌旗壯鳳城，聖君勤儉古風清。
寶刀不染匈奴血，四海從今自太平。
偈一百二十首·其一一五
作者：釋懷深
朝代：宋

夜來春睡爛如泥，禁漏聲殘總不知。
翻憶南泉好言語，如斯癡鈍也還稀。
偈一百二十首·其一一八
作者：釋懷深
朝代：宋

六年掃灑皇家寺，一日君恩得遊還。
拄杖重挑舊瓶鉢，者回信脚入青山。
偈一百二十首·其一一六
作者：釋懷深
朝代：宋

不唯禁足，亦乃禁口。
不唯禁口，亦乃禁手。
不唯禁手，亦乃禁心。
禁心不禁口，日日嫌佛醜。
禁口不禁手，累及眉頭皺。
禁手不禁心，罪過轉彌深。
禁足更禁口，蟻子銜椀走。
禁口更禁手，垂楊生左肘。
禁手更禁心，大地是黄金。
要得一夏安樂，細看兩重註脚。
山僧恁麽說話，大似不龜手之藥。
明珠一顆價難酬，不是知音便暗投。
翻笑藥山空費力，水清魚現不吞鈎。
偈一百二十首·其一一四
作者：釋懷深
朝代：宋

牽率歸來口懶開，婆娑重陟舊猊臺。
孤雲本是無心物，又被東風拘管來。
偈一百二十首·其一七
作者：釋懷深
朝代：宋

古人貧不及，今人富太過。
唯有慈受叟，家風不恁麽。
有油便點燈，有炭便向火。
無油無炭時，大家黑處坐。
坐得骨臀痛，長伸兩脚臥。
天明起來喫粥，說甚迷逢達磨。
偈一百二十首·其一三
作者：釋懷深
朝代：宋

學道做工夫，正如人鑿井。
一日見泉源，平生用不盡。
偈一百二十首·其一九
作者：釋懷深
朝代：宋

今朝一陽生，明日便數九。
張三依舊肥，李四從來瘠。
喫盡天下藥，舊病依前有。
用盡自家心，笑破他人口。
偈一百二十首·其一二
作者：釋懷深
朝代：宋

萬劫輪回妄想在，一心纔歇死生休。
佛魔是甚閑家具，撒手懸崖得自由。
偈一百二十首·其一五
作者：釋懷深
朝代：宋

漚生漚滅幾千回，只爲金剛眼不開。
一日愛河波浪息，始知無去亦無來。
偈一百二十首·其一八
作者：釋懷深
朝代：宋

道在何曾在間然，休分城市與林泉。
重來痂法棲禪處，依舊清風滿目前。
偈一百二十首·其一六
作者：釋懷深
朝代：宋

病瘳鶴骨瘦稜稜，說妙談玄總不能。
賴有同行木上座，是渠強健更惺惺。
偈一百二十首·其一四
作者：釋懷深
朝代：宋

仲春天氣喜初晴，燕語彫梁有好聲。
曾得玄沙當日意，便能日午打三更。
偈一百二十首·其七
作者：釋懷深
朝代：宋

資福一竅，最玄最妙。
直下會得，教儞冷笑。
偈一百二十首·其七〇
作者：釋懷深
朝代：宋

趙州住院二十年，折脚禪床欠一邊。
灰頭土面半饑餓，苦澀家風今古傳。
翻笑今人做長老，恰似官人問職田。
職田多，我便去，免見鉢盂無著處。
職田少，我不去，生怕沒鹽兼沒醋。
禪門難得好兒孫，正眼近來如掃土。
慧林首座久韜藏，箇中果熟自然香。
大海釣魚拚得失，空船歸去也無妨。
偈一百二十首·其七一
作者：釋懷深
朝代：宋

一鉢迢迢歷數州，朱門白屋信緣求。
如今繭足歸來也，自在溈山一牯牛。
偈一百二十首·其七三
作者：釋懷深
朝代：宋

長夏無別趣，調和羹一釜。
滋味頗馨香，剛地成點污。
口是禍之門，舌是斬身斧。
陪卻三斤鐵，只因看錮鏴。
偈一百二十首·其七二
作者：釋懷深
朝代：宋

拍手相逢笑不休，本來無證亦無修。
人人盡是阿羅漢，何必天台雁蕩求。
偈一百二十首·其七五
作者：釋懷深
朝代：宋

滕王閣畔遙招手，汴水堤邊未點頭。
要得錦鱗來上釣，大家撐動木蘭舟。
偈一百二十首·其七八
作者：釋懷深
朝代：宋

慧林投老入紅塵，俯仰三年成跺權。
自笑欲歸歸未得，時時送客出都城。
偈一百二十首·其七四
作者：釋懷深
朝代：宋

慧林小院子，恰似一隻船。
終日行上水，須得衆人牽。
出入底出入，說禪底說禪。
做飯底做飯，打眠底打眠。
有時甜似蜜，有時苦如連。
恁麽度衆生，笑倒老金仙。
若問西來意，令人肚裏煎。
偈一百二十首·其三
作者：釋懷深
朝代：宋

摩竭當年獨掩關，銀山鐵壁莫追攀。
如今大施門開也，魔佛休分聽往還。
偈一百二十首·其三〇
作者：釋懷深
朝代：宋

心境頓消融，方明色與空。
欲識本來體，海裏使風山上船。
偈一百二十首·其三一
作者：釋懷深
朝代：宋

四維上下白漫漫，玉殿瓊樓正好看。
任是黑風吹海立，渠儂門戶不相干。
偈一百二十首·其三七
作者：釋懷深
朝代：宋

一室寥寥是何物，三賢十聖竭頭參。
衲僧不會風前句，擬欲思量落二三。
偈一百二十首·其三三
作者：釋懷深
朝代：宋

時人皆拜歲，山僧也賀年。
光明一點在，從聽二輪遷。
順俗高叉手，和光小說禪。
個中如會得，佛祖本無傳。
偈一百二十首·其三九
作者：釋懷深
朝代：宋

十一月二十，喚做大冬日。
張三賀鄭婆，李四拜王七。
早辰到夜，費盡平生力。
唯有衲僧家，不打者鼓笛。
鐵額崑崙兒，通身黑如漆。
偈一百二十首·其三二
作者：釋懷深
朝代：宋

時人皆拜歲，山僧不賀年。
孟春猶寒在，日月幾曾遷。
去年今日後，今日去年年。
新舊不同者，誰後復誰先。
偈一百二十首·其三五
作者：釋懷深
朝代：宋

九重天上官家敕，喚起西菴瞌睡人。
爲瑞爲祥人莫問，金毛師子玉麒麟。
偈一百二十首·其三八
作者：釋懷深
朝代：宋

白蘋紅蓼岸邊秋，短槳輕帆與自由。
要會到這一句子，長江依舊水東流。
偈一百二十首·其三六
作者：釋懷深
朝代：宋

？忻得計掩深關，口醭心灰一味閑。
自笑行藏無料處，又隨緣業過焦山。
偈一百二十首·其三四
作者：釋懷深
朝代：宋

三年住此空花相，今日歸歟水月同。
去住不須論彼此，人生萬事轉頭空。
修習空花萬行，宴坐水月道場。
降伏鏡裏魔軍，成就夢中佛事。
偈一百二十首·其九
作者：釋懷深
朝代：宋

失卻欄中白象兒，臨風笑倒老峨嵋。
街頭措大無精鑒，一夜燈前賦雪詩。
偈一百二十首·其九〇
作者：釋懷深
朝代：宋

春睡不知曉，覺來天已光。
七條衣未著，五味粥先香。
宰相雞鳴起，凡夫徹夜忙。
不知禪和子，將底報君王。
偈一百二十首·其九一
作者：釋懷深
朝代：宋

白日人事勞攘，夜裏只了瞌睡。
忘記安排說禪，且望諸人不罪。
偈一百二十首·其九三
作者：釋懷深
朝代：宋

欣逢誕聖時，無以報明主。
唯憑一炷香，更擊三通鼓。
唱起太平歌，共行向上路。
只願堯天日月長，待見黄河清萬度。
偈一百二十首·其九九
作者：釋懷深
朝代：宋

寒食清明都過了，野桃紅杏已凋零。
多時不聽簷頭雨，特地令人憶鏡清。
偈一百二十首·其九二
作者：釋懷深
朝代：宋

千般說，萬般喻，特地令人轉不悟。
西風昨夜泄天機，鬰鬰黄花香滿路。
偈一百二十首·其九五
作者：釋懷深
朝代：宋

十年持釣在江湖，蒻笠簑衣只自如。
忽爾竿頭浮子動，等閑釣得一頭魚。
偈一百二十首·其九八
作者：釋懷深
朝代：宋

夜來看上元，一覺到天曉。
紙被暖如春，被底呵呵笑。
偈一百二十首·其九六
作者：釋懷深
朝代：宋

慧林鐵饅頭，做來年已久。
不是不拈出，自是人不受。
覷著齒牙寒，咬著眉頭皺。
不是張鵬舉，誰人敢下口。
偈一百二十首·其九四
作者：釋懷深
朝代：宋

北風如箭射庭除，冷落禪門一物無。
多謝諸人相暖熱，殷勤爲我作開爐。
老僧來慧林，四見書雲節。
不解巧逢迎，豈敢多饒舌。
瞋即聽你瞋，拙即從我拙。
要透祖師關，放教心地歇。
若不歇，臘月三十日，一時都敗闕。
偈一百二十首·其二
作者：釋懷深
朝代：宋

塵埋古鏡久偷安，匿耀潛輝度歲寒。
今日光明藏不得，虛堂高掛任君看。
偈一百二十首·其二〇
作者：釋懷深
朝代：宋

一夜翻空大雪，玉殿銀樓皎潔。
曉來庭際無人，莫道山僧不說。
偈一百二十首·其二一
作者：釋懷深
朝代：宋

東風吹盡曉天雲，大地山河總變春。
不用當門書大吉，個中無鬼亦無神。
偈一百二十首·其二七
作者：釋懷深
朝代：宋

流注真常幾萬回，虛空無去亦無來。
個中何地容生死，打破當堂明鏡統。
偈一百二十首·其二三
作者：釋懷深
朝代：宋

夜來燈燭鬬熒煌，多少衆生徹曉忙。
究竟不知燈是火，昧卻靈臺一點光。
偈一百二十首·其二九
作者：釋懷深
朝代：宋

心境頓消融，方明色與空。
欲識本來體，青山白雲中。
偈一百二十首·其二二
作者：釋懷深
朝代：宋

雲門劄，資福收。
一擒一縱，各有來由。
昨夜春風吹樹尾，曉來紅日上雲頭。
翻笑雙林傅大士，卻道橋流水不流。
偈一百二十首·其二五
作者：釋懷深
朝代：宋

太平山下曾相見，撫掌呵呵笑臉開。
莫怪嘉聲騰萬口，杖藜方自日邊來。
偈一百二十首·其二八
作者：釋懷深
朝代：宋

天面雁橫七八點，海門日上兩三竿。
祖師心印分明在，自是時人不解看。
偈一百二十首·其二六
作者：釋懷深
朝代：宋

金輪御世乾坤永，玉燭調時宇宙明。
桃李無言春爛熳，不知何以報昇平。
偈一百二十首·其五
作者：釋懷深
朝代：宋

年年此日是重陽，籬菊如聞去歲香。
莫笑枝條太枯槁，從今別有好商量。
偈一百二十首·其五〇
作者：釋懷深
朝代：宋

焦山熱肺腸，有事便要了。
今歲閏九月，來年春氣早。
頂門三隻眼，常要光皎皎。
照顧溈山水牯牛，莫教喫卻他人草。
偈一百二十首·其五一
作者：釋懷深
朝代：宋

焦山僻在海門邊，得到其中是夙緣。
要會相逢一句子，春風依舊似當年。
偈一百二十首·其五七
作者：釋懷深
朝代：宋

我笑禪和子，茫茫能地頭。
隨人語脈轉，何日得心休。
偈一百二十首·其五三
作者：釋懷深
朝代：宋

焦山無變豹，一味勸人休。
衆生顛倒甚，撥火覓浮漚。
石鞏駕弓箭，俱胝竪指頭。
直下歇得去，都如椀脫丘。
偈一百二十首·其五九
作者：釋懷深
朝代：宋

不是境，亦非心，喚作佛時也陸沈。
個中本自無階級，切忌無階級處尋。
總不尋，過尤深，打破雲門飯袋子，方知赤土是黄金。
偈一百二十首·其五二
作者：釋懷深
朝代：宋

春色無高下，春雷動地音。
翻空一夜雨，滴破祖師心。
偈一百二十首·其五八
作者：釋懷深
朝代：宋

滔滔生死海無涯，綠鬢朱顔未足誇。
五藴山頭雲散後，不知明月落誰家。
偈一百二十首·其五六
作者：釋懷深
朝代：宋

吾有一言，絕慮忘緣。
巧說不得，祇要心傳。
偈一百二十首·其五四
作者：釋懷深
朝代：宋

迷時境上千般有，悟去心中一物無。
若會笑聲還似哭，方知生與死同途。
偈一百二十首·其八
作者：釋懷深
朝代：宋

有問有答周遮，無言無說話墮。
直饒頑石點頭，爭似歸堂向火。
偈一百二十首·其八〇
作者：釋懷深
朝代：宋

著黑衣，護黑柱。
虎不食斑，惡傷其侶。
云何獅子身中蟲，終朝返食獅子血。
忍痛金毛不作聲，箇中滋味難分雪。
從咬囓，願爾回光返照時，始信虛空無兩舌。
偈一百二十首·其八一
作者：釋懷深
朝代：宋

下初死卻爺共娘，二十餘興年割不斷。
今朝打破骨董箱，請我陞堂舉公案。
古靈平地起風波，瞌睡禪人不奈何。
地獄天堂都莫問，大家隨例喫燠鵝。
偈一百二十首·其八七
作者：釋懷深
朝代：宋

時節因緣自有由，知音千里遠相求。
寒山陌上纔招手，拾得溪邊已點頭。
偈一百二十首·其八三
作者：釋懷深
朝代：宋

得者長生，服之不死。
神農不知名，耆婆無處討。
破除佛祖病，掃蕩無明煩惱。
物物頭頭不覆藏，靈光洞耀何人曉。
偈一百二十首·其八九
作者：釋懷深
朝代：宋

曉來雨過地無塵，綠暗紅疏爛熳春。
拄杖花開人不會，等閑昧卻本來身。
偈一百二十首·其八二
作者：釋懷深
朝代：宋

佛病與祖病，衆生心上疑。
情塵一念脫，消散如風吹。
試問諸病源，起滅從何依。
來從何所來，去向何所歸。
若能直下見，苦痛無毫釐。
不見維摩老，文殊問疾時。
聚頭說藥方，失卻獅子兒。
偈一百二十首·其八五
作者：釋懷深
朝代：宋

十年做長老，今年鬧吵吵。
思量世間事，佛也不可曉。
昨日買箇卦，卜道來年好。
財帛星入門，虛耗鬼去了。
知事與頭首，各著些孔竅。
盛點兩甌茶，多陪一面笑。
大家說些快活禪，免教拄杖生煩惱。
偈一百二十首·其八八
作者：釋懷深
朝代：宋

五葉花敷大地春，泥牛鞭起著精神。
好將一葦堂前曲，舉向東州路上人。
偈一百二十首·其八六
作者：釋懷深
朝代：宋

大悲時時降生，諸佛頭頭無間。
者裏裂破面門，薦取通身手眼。
偈一百二十首·其八四
作者：釋懷深
朝代：宋

過去事如夢，了然無罅縫。
要當做夢時，便作覺時用。
未來事如電，有無不可見。
莫將希望心，昧卻娘生面。
見在事如雲，目前仿佛有。
安得東南風，吹散西山口。
偈一百二十首·其六
作者：釋懷深
朝代：宋

門福一著，商量即錯。
明眼衲僧，無繩自縛。
偈一百二十首·其六〇
作者：釋懷深
朝代：宋

紅杏枝頭小雨乾，東風特地作春寒。
祖師門戶無遮障，祇要時人著眼看。
偈一百二十首·其六一
作者：釋懷深
朝代：宋

四年兩受官家敕，玉璨珠華耀海門。
鼓舞堯風聊自愧，不知何以答君恩。
偈一百二十首·其六七
作者：釋懷深
朝代：宋

氣息纔通不可收，一回拈起一回羞。
威音王外難分雪，殃及兒孫卒未休。
偈一百二十首·其六三
作者：釋懷深
朝代：宋

虎穴門前曾宴坐，龍牀角畔去談禪。
睹人莫苦生離思，風月從來共一天。
偈一百二十首·其六九
作者：釋懷深
朝代：宋

一切有爲法，如夢幻泡影。
如露亦如電，應作如是觀。
釋迦老子，只知其一，不知其二。
幻化空身即法身，個中無染亦無塵。
拈匙把筯如明了，掃地燒香不倩人。
偈一百二十首·其六二
作者：釋懷深
朝代：宋

隈巖傍水養衰殘，不謂虛名落世間。
到此更無迴避處，只應笑倒石公山。
偈一百二十首·其六八
作者：釋懷深
朝代：宋

今年兩次逢端午，不須更打劃船鼓。
金剛門外笑呵呵，一夜通身汗如雨。
汗如雨，不須言，犀牛扇子亦陡然。
舊山多積雪，歸去是何年。
偈一百二十首·其六六
作者：釋懷深
朝代：宋

物物頭頭不覆藏，須彌高廣露堂堂。
要知此曲無音韻，更對薰風舞一場。
偈一百二十首·其六四
作者：釋懷深
朝代：宋

住亦隨緣去是常，山林城市兩無妨。
白雲本是無心物，一任風吹入帝鄉。
偈一百二十首·其四
作者：釋懷深
朝代：宋

數間茅屋不堪憂，底事來爲粥飯頭。
賴有劫初鈴子在，隨貧隨富自風流。
偈一百二十首·其四〇
作者：釋懷深
朝代：宋

瞿曇學道時，菩提樹下坐。
忽爾見明星，漆桶便打破。
纔打破始信，從前燈是火。
今人學道不悟道，義路推尋外邊討。
更說從來無悟迷，大似團圝吞卻棗。
偈一百二十首·其四一
作者：釋懷深
朝代：宋

今日端午謝街坊，時節因緣要舉揚。
莫問腕頭纏百索，且將粽子喫沙糖。
偈一百二十首·其四七
作者：釋懷深
朝代：宋

扁舟何事渡江來，林底相逢笑臉開。
鹽米不須重話會，要須舌上起風雷。
偈一百二十首·其四三
作者：釋懷深
朝代：宋

焦山句句是藥，祇要時人安樂。
費盡巴豆砒霜，轉見七零八落。
諸人步步是病，終日頭旋眼運。
祇管以火救火，不解頭正尾正。
偈一百二十首·其四九
作者：釋懷深
朝代：宋

佛從大悲心，流出十二部。
瑯函與玉軸，遍滿河沙數。
言言皆妙藥，字字超今古。
譬如優曇花，百劫難遭遇。
又如大明燈，能破黑暗處。
又如智慧力，能斷無明樹。
又如瓔珞珠，能使人豐富。
茫茫塵世人，急急走如兔。
不覺老到來，未嘗開眼覷。
獨有花評事，信向頗堅固。
命我無心人，轉此諸佛語。
浮生一百年，正如草頭露。
上牀鞋履別，保朝不保暮。
少喫兩塊肉，多燒香一炷。
羊鹿牛三車，皆行此條路。
鶴態雲蹤不定居，白沙一別半年餘。
焦山脚下重相見，記得當時事也無。
偈一百二十首·其四二
作者：釋懷深
朝代：宋

是柱不見柱，一句超今古。
夜來石公山，有個歡喜處。
偈一百二十首·其四五
作者：釋懷深
朝代：宋

惆悵鍾山老水牯，去住縱橫無必固。
拔禊抽釘二十年，咬盡生薑呷盡醋。
有時貧，有時富，誰會南山狗咬虎。
紛紛衲子數如麻，不知誰解吞蓬句，聽取焦山重指注。
若道鍾山有句，大似如藤倚樹。
若道鍾山無句，正是沈埋佛祖。
偈一百二十首·其四八
作者：釋懷深
朝代：宋

有一皆伎倆，盡是人妄想。
少府打手力，笑殺韓官長。
偈一百二十首·其四六
作者：釋懷深
朝代：宋

江月照，松風吹，永夜清霄何所爲。
若是曹溪門下客，相逢不必更揚眉。
偈一百二十首·其四四
作者：釋懷深
朝代：宋

宗門標致久凄涼，佛鑑山頭又坐亡。
昨夜燈前即屈指，不知誰解整頹綱。
偈三首·其一
作者：釋懷深
朝代：宋

憶昔去年春，正當此時節。
雙拳打破太虛空，無限家風渾漏泄。
人中獅子喪全成，月裏麒麟鬬角折。
鬬角折，金剛正眼難磨滅。
千古令人誦不休，吹散紅爐一點雲。
偈三首·其三
作者：釋懷深
朝代：宋

箇事相承八百年，實無一法與人傳。
今朝欲報無傳底，聊爇金鑪一炷煙。
偈三首·其二
作者：釋懷深
朝代：宋

一回飲水一回噎，本自無情似有情。
欲會箇中端的意，木雞啼作兩般聲。
偈二首·其一
作者：釋懷深
朝代：宋

只是舊時行李處，等閑舉著便郩訛。
夜來一陣狂風起，吹落桃花知幾多。
偈二首·其二
作者：釋懷深
朝代：宋

雲自何山起，風從甚澗生。
好箇入頭處，官路少人行。
儈道成於金山住破屋一間有不下山戒喜其孤潔贈之以偈
作者：釋懷深
朝代：宋

歇得心時自少魔，山頭孤坐養天和。
莫嫌茅舍不寬廣，茅舍纔寬事便多。
入定觀音
作者：釋懷深
朝代：宋

那伽常在定，無有不定時。
爲彼散亂人，故現如是相。
再住慧林和高觀察韻
作者：釋懷深
朝代：宋

歸來飽睡懶談真，一任禪和喜作瞋。
笑破野堂居士口，孤雲去住也由人。
初至包山大雪戲題
作者：釋懷深
朝代：宋

老僧昨夜包山宿，茅屋青燈火滿爐。
料得山神心喜我，曉來巖樹雪模糊。
前往焦山歷代尊宿真贊·佛印禪師
作者：釋懷深
朝代：宋

水翻千偈亦輕酬，一笑甌峰萬事休。
今古碧桃灣底路，幾多風月屬漁舟。
前往焦山歷代尊宿真贊·倫禪師
作者：釋懷深
朝代：宋

一著天衣無縫襖，平常話語暖如春。
山蔬紙帳家風在，誰是當年聽法人。
前往焦山歷代尊宿真贊·從禪師
作者：釋懷深
朝代：宋

雪眉巖頂鶴精神，淡薄家風世少鄰。
明月蘆花藏不得，老來重跨鐵麒麟。
前往焦山歷代尊宿真贊·慈受和尚自讚
作者：釋懷深
朝代：宋

因風便作海門居，釣盡波瀾未見魚。
水冷雲寒歸未得，笑看新月上珊瑚。
前往焦山歷代尊宿真贊·深禪師
作者：釋懷深
朝代：宋

南山拾得劫初鈴，鄉曲誰人會此聲。
撥轉海門關棙子，雲樓月殿一時成。
前往焦山歷代尊宿真贊·珍禪師
作者：釋懷深
朝代：宋

末上開山師最勞，栽松種竹意何高。
舟橫斷岸無人識，幾度因風弄海濤。
剛監院遣小師子文包山下書文別求偈兼示剛公
作者：釋懷深
朝代：宋

一葉輕舟泛太湖，西山來覓老僧居。
歸家好爲力生說，林底安閑是坦途。
勸晨朝食素
作者：釋懷深
朝代：宋

未能遽斷葷和酒，且結晨朝清凈因。
省費省緣兼惜福，靈巖此語太饒人。
勸食素
作者：釋懷深
朝代：宋

喫肉何如咬菜根，且圖身口戒香薰。
莫言死後無因果，八兩須還他半斤。
包山開井
作者：釋懷深
朝代：宋

山骨鑿深六十尺，石中泉眼始方開。
後人飲水知來處，曾費山僧心力來。
吊王觀察·其一
作者：釋懷深
朝代：宋

去年公到包山寺，林底相逢笑不休。
今日我來公已去，石羊石虎替人愁。
吊王觀察·其二
作者：釋懷深
朝代：宋

臨終一得老僧言，掃盡胸中事萬千。
回首榮華都似夢，便能談笑死生前。
吳保義求偈
作者：釋懷深
朝代：宋

前日相逢欣款曲，見君胸次坦然平。
祖師有箇入門句，只要時中事事輕。
和信和尚·其一
作者：釋懷深
朝代：宋

一身彼此轉蓬樣，百歲光陰交臂間。
底事石梁成邂逅，烽煙影裏得餘閑。
和信和尚·其二
作者：釋懷深
朝代：宋

喜君胸次冰壺凈，道富身貧只我諳。
利火名湯方鼎沸，看人終日手爭探。
和堯峰泉老·偃蓋松
作者：釋懷深
朝代：宋

寒松門底如張蓋，招引嘉賓眼倍青。
方丈老人迎送少，未應因汝下幽庭。
和堯峰泉老·多境巖
作者：釋懷深
朝代：宋

聊向蒼藤掛六鐶，滿前嘉致屬幽閑。
雙眸凈洗看無厭，欲結遮頭草一間。
和堯峰泉老·妙高峰
作者：釋懷深
朝代：宋

下視羣山盡子孫，孤高直與月輪分。
善財不用別峰覓，只此休時見德雲。
和堯峰泉老·寶雲井
作者：釋懷深
朝代：宋

寶雲誅草廣禪林，鑿石窮源意亦深。
長嘆甘泉不當路，汪汪空有濟人心。
和堯峰泉老·東齋
作者：釋懷深
朝代：宋

禪板蒲團消永日，明窗凈几映疏筠。
一鑪香盡六時過，轉覺山家氣味真。
和堯峰泉老·清輝軒
作者：釋懷深
朝代：宋

湛湛平湖浸月明，漁歌聲斷曉風清。
壞衣蒙頂跏趺坐，不稱詩情稱道情。
和堯峰泉老·白龍洞
作者：釋懷深
朝代：宋

古洞深沉莫敢窺，森陰草木野雲飛。
白龍何處淹頭角，天下蒼生望汝歸。
和堯峰泉老·碧玉沼
作者：釋懷深
朝代：宋

深靜含秋一鑑寬，清甘聊酌齒牙寒。
靈巖自笑荒山骨，明月泉慳祇欲乾。
和堯峰泉老·西隱
作者：釋懷深
朝代：宋

匿影長嫌山未深，閉門莫放俗塵侵。
如今滿眼事奔走，欲對何人話此心。
和堯峰泉老·觀音巖
作者：釋懷深
朝代：宋

笑日野花青嶂下，歌春幽鳥白雲間。
寶陀大士全身露，懊惱游人空看山。
和蔡相面壁軒·其一
作者：釋懷深
朝代：宋

見便道下見，碧眼明寸電。
瞥爾落思惟，何啻千山遠。
和蔡相面壁軒·其三
作者：釋懷深
朝代：宋

箇事本來如，風光滿帝都。
酒樓春洞曉，盡現大毗盧。
和蔡相面壁軒·其二
作者：釋懷深
朝代：宋

壁亦何須面，禪床今拽轉。
翻笑鈍胡僧，更不作一喘。
和蔡相面壁軒·其四
作者：釋懷深
朝代：宋

處處是方便，此理幾人薦。
不識雪峰球，錯認鹽官扇。
和規和尚·其一
作者：釋懷深
朝代：宋

老來心地爛如泥，卜得胥湖作虎溪。
七十二峰煙浪闊，聽他游子路頭迷。
和規和尚·其三
作者：釋懷深
朝代：宋

但得茅簷春睡足，何須石室較籌盈。
遙知別後多蕭散，坐聽松風萬壑清。
和規和尚·其二
作者：釋懷深
朝代：宋

去年西塢得相尋，雪竹霜竹一徑深。
圓屋青燈聞妙語，使人灰盡一生心。
和規和尚·其四
作者：釋懷深
朝代：宋

鏡像魔軍方滿目，浮雲世事急抽頭。
倚蒲癡坐慵開口，詩債還能饒我不。
善友誦金剛經求偈
作者：釋懷深
朝代：宋

背誦金剛四十年，老來心地轉精專。
勸渠不用憂生死，只此修行便是禪。
便是禪，不須參，一句該通五百函。
無我無人無壽者，塵塵剎剎笑瞿曇。
因禪者欲編語錄以偈止之
作者：釋懷深
朝代：宋

吾祖初來字脚無，兒孫後代競編書。
子今莫苦著文字，秘取圓明頂𩕳珠。
因讀法華經至火宅喻不覺一笑因書偈示孫主簿
作者：釋懷深
朝代：宋

夢裏分明有火殃，覺來心地本清涼。
三車亦爲兒童設，想見瞿曇別有方。
因首座求偈
作者：釋懷深
朝代：宋

衣底明珠本自圓，箇中無正亦無偏。
蒲團紙帳坐終日，體取先師苦口禪。
天人禮枯骨
作者：釋懷深
朝代：宋

汝是前生我，我今天眼開。
寶衣隨念至，玉食自然來。
謝汝昔勤苦，令吾今快哉。
散花時再拜，人世莫驚猜。
孫保義求偈
作者：釋懷深
朝代：宋

省緣知足常安樂，廣費多求損道情。
鬧市門頭祖師意，放教心地坦然平。
孫大夫求偈
作者：釋懷深
朝代：宋

論政已肩裴相國，談禪應笑老維摩。
道存休恨歸來晚，一語投機已是多。
安正闍梨求偈
作者：釋懷深
朝代：宋

黄葉止啼知即已，敲門瓦子亦休留。
虛空講得真經後，解笑當年石點頭。
安禪者爲思谿國覺專使遠至國清以偈卻之
作者：釋懷深
朝代：宋

豐干端是饒舌漢，引惹閭丘特特來。
累及寒山無雪處，巖門從此不應開。
家中四威儀·其一
作者：釋懷深
朝代：宋

家中行，尋常違順不須爭。
若知步步無階級，何必蓮華脚下生。
家中四威儀·其三
作者：釋懷深
朝代：宋

家中坐，一室寥寥是什麽。
靈光一點甚分明，何必青山尋達磨。
家中四威儀·其二
作者：釋懷深
朝代：宋

家中住，早起開門夜閉戶。
運水般柴莫倩人，方知佛是凡夫做。
家中四威儀·其四
作者：釋懷深
朝代：宋

家中臥，展脚縮脚皆由我。
若能一覺到天明，始信參禪輸懶墮。
寄國清光長老兼示諸衲子·其一
作者：釋懷深
朝代：宋

寒拾長談苦口禪，無人領解許多年。
如今拽轉家風也，好把泥牛痛下鞭。
寄國清光長老兼示諸衲子·其三
作者：釋懷深
朝代：宋

聚頭作相都休問，那事如何爲舉揚。
放得肚皮滄海闊，世間無物不包藏。
寄國清光長老兼示諸衲子·其二
作者：釋懷深
朝代：宋

豐干漏泄因饒舌，描邈虛空總是渠。
翻笑閭丘無鼻孔，竈前禮拜覓文殊。
寄壽春沂和尚
作者：釋懷深
朝代：宋

聞把東禪木杓柄，放開布袋好流傳。
後人薄己符言行，壁立家風要斬然。
寄實相院主
作者：釋懷深
朝代：宋

乞得包山古寺基，竹窗松檜作幽棲。
何時一棹來相訪，說盡人間萬事非。
寄東禪玿和尚
作者：釋懷深
朝代：宋

聞坐天童上板頭，深挑痛劄未應休。
吾門直截無窼臼，家破人亡始自由。
寄邃首座
作者：釋懷深
朝代：宋

投老西山百不爲，把茅是處可幽棲。
太湖三萬六千頃，天與山僧作虎溪。
小師般磚造塔
作者：釋懷深
朝代：宋

傴僂山頭自負磚，要成小塔立雲煙。
聚沙也似兒童戲，且爲湖山結少緣。
師初到包山見小池瑩如冰玉父老云池中昔有白龜已進之因命爲白龜泉
作者：釋懷深
朝代：宋

任是流金鑠石時，此泉澄湛滿幽池。
白龜聞已獻天子，何似蹣跚在淤泥。
廣瑞巖和尚呼主人公諾·其一
作者：釋懷深
朝代：宋

主人公諾聽我語，死生流轉無停住。
今日忙兮明日忙，靈光一點何時悟。
廣瑞巖和尚呼主人公諾·其三
作者：釋懷深
朝代：宋

主人公諾聽我勸，浮生莫作欺瞞漢。
暗裏雖然瞞得來，明中依舊還消散。
廣瑞巖和尚呼主人公諾·其二
作者：釋懷深
朝代：宋

主人公諾聽我道，貪名逐利何時了。
爭如識取自家珍，靈光灼灼無邊表。
廣瑞巖和尚呼主人公諾·其五
作者：釋懷深
朝代：宋

主人公諾聽我囑，今年已是五十六。
爲人終是費分疏，何日口邊生白醭。
廣瑞巖和尚呼主人公諾·其四
作者：釋懷深
朝代：宋

主人公諾聽我說，百歲光陰如電掣。
四十五十回頭，問君更待何時節。
彥強求偈
作者：釋懷深
朝代：宋

老僧住世非長久，之子春秋正盛年。
生鐵脊梁須竪起，莫於女井苦留連。
念彌陀頌·其一
作者：釋懷深
朝代：宋

萬人同志念彌陀，衆力相成願力多。
一朵蓮開親見佛，方知凈土勝娑婆。
念彌陀頌·其三
作者：釋懷深
朝代：宋

鬢髪看看染雪霜，心猿意馬尚顛狂。
一朝掩目空歸去，始信泥犁歲月長。
念彌陀頌·其二
作者：釋懷深
朝代：宋

樹林水鳥各宣揚，寶網金臺盡道場。
會得鐘鳴並鼓響，彌陀觸處現毫光。
念彌陀頌·其五
作者：釋懷深
朝代：宋

衆生苦海業坑深，不信因緣久溺沉。
聞得叉聲方念佛，始知妻子老婆心。
念彌陀頌·其六
作者：釋懷深
朝代：宋

不是山僧說是非，修行魔事要君知。
直須緊峭草鞋底，透過娑婆五欲池。
念彌陀頌·其四
作者：釋懷深
朝代：宋

業報差殊事不同，勞生何地出樊籠。
欲知自性彌陀佛，在汝朝昏一念中。
慧林誡禪徒入浴
作者：釋懷深
朝代：宋

浴時少使一瓢湯，受用浮生日子長。
薪桂未言京國貴，轆轤百尺幾夫忙。
懷凈照禪師
作者：釋懷深
朝代：宋

一別蘆江後，千峰雁影沉。
聞迴天子詔，方見老師心。
籌室應將滿，禪關轉見深。
秋來甌頂夜，時擾夢投針。
手植小松
作者：釋懷深
朝代：宋

小松盈尺已凌雲，肯學芬芳桃李春。
想汝龍鱗合抱日，老僧應是再來人。
擬寒山寺·其一
作者：釋懷深
朝代：宋

我愛寒山子，身貧心自如。
吟詩無韻度，燒火有工夫。
弊垢衣慵洗，鬅鬙髪懶梳。
相逢但長嘯，肉眼豈知渠。
擬寒山寺·其一〇
作者：釋懷深
朝代：宋

世間一等人，諂事諸神鬼。
殺命欲邀福，皇天無此理。
種棘不生禾，身曲影難直。
孔子有箴誡，可信如金石。
擬寒山寺·其一〇〇
作者：釋懷深
朝代：宋

有福莫享盡，福盡身貧窮。
有勢莫使盡，勢盡冤相逢。
福兮常自惜，勢兮常自恭。
人生驕與侈，有始多無終。
擬寒山寺·其一〇一
作者：釋懷深
朝代：宋

自料七十歲，可期不可期。
況今五六十，形骸日漸衰。
正如春暮後，青多紅少時。
去住呼吸間，佛言真不欺。
擬寒山寺·其一〇七
作者：釋懷深
朝代：宋

有恩念念報，報則合天道。
有冤念念解，解則無煩惱。
一身類浮雲，百年同過鳥。
若以冤報冤，萬劫無由了。
擬寒山寺·其一〇三
作者：釋懷深
朝代：宋

四大是假合，何況四大外。
假者是色身，外者是財賄。
可憐世上人，說與終不會。
相爭一文錢，費卻多少氣。
擬寒山寺·其一〇九
作者：釋懷深
朝代：宋

可憐一等人，不善又不惡。
一邊說參禪，一邊取娛樂。
貴得生死間，都不受寂寞。
此云癡種子，要覓揚州鶴。
擬寒山寺·其一〇二
作者：釋懷深
朝代：宋

我者被人罵，佯聾不分說。
譬如火燒空，不救自然滅。
嗔火亦如是，有物遭他爇。
我心等虛空，聽你翻唇舌。
擬寒山寺·其一〇五
作者：釋懷深
朝代：宋

世人多放逸，極力事侈靡。
樂極悲哀來，福盡貧窮至。
天福尚有盡，世福豈一已。
人多議論乖，享得是我底。
擬寒山寺·其一〇八
作者：釋懷深
朝代：宋

名湯並利火，古今燒殺人。
只貪炙手熱，應笑甑生塵。
虎口都忘險，龍鱗不怕嗔。
利名心未足，衰老已及身。
擬寒山寺·其一〇六
作者：釋懷深
朝代：宋

世人貪積財，受盡種種苦。
求時多辛勤，守時足憂怖。
散時哭休，死時戀不去。
輪迴六趣中，只因爲物悮。
擬寒山寺·其一〇四
作者：釋懷深
朝代：宋

人生被愛使，奔走如奴僕。
愛官被官牽，愛財被財畜。
晝夜不曾閑，身心一暫足。
佛云恩愛奴，斯言真可錄。
擬寒山寺·其一一
作者：釋懷深
朝代：宋

人生平爲福，有餘返爲害。
莊周燭理明，可作貪者戒。
富漢喜食肉，貧家多吃菜。
吃菜比食肉，且無身後債。
擬寒山寺·其一一〇
作者：釋懷深
朝代：宋

人如食蘗蟲，通身總是苦。
喫苦尚不休，抵死鑽頭做。
古人知此味，念念求退步。
樂道山林間，榮枯誰管汝。
擬寒山寺·其一一一
作者：釋懷深
朝代：宋

有求皆是苦，衆生須要求。
因名忘性命，爲手掌起戈矛。
不足無時足，知休真下休。
死生呼吸至，無人替汝愁。
擬寒山寺·其一一七
作者：釋懷深
朝代：宋

池中一土墩，魚日繞墩轉。
人觀咫尺間，魚謂千里遠。
正如躁進人，分寸變眉面。
要在張三前，還落李四便。
擬寒山寺·其一一三
作者：釋懷深
朝代：宋

衆生黠是癡，積惡望無過。
譬如顛倒人，尋覓無熱火。
火則決定熱，惡則必招禍。
勸君慎所積，有花終結果。
擬寒山寺·其一一九
作者：釋懷深
朝代：宋

世間一等漢，做盡百家冤。
錐刀急利祿，尺寸競田園。
世上若無死，塵中應更喧。
勸君衣带上，分明書此言。
擬寒山寺·其一一二
作者：釋懷深
朝代：宋

世上聰明公，癡心自蔽蒙。
步步常行有，口口只說空。
既空無嗜慾，既空無窮通。
因何臨財色，身心如轉蓬。
擬寒山寺·其一一五
作者：釋懷深
朝代：宋

出家要清閑，卻被人使喚。
門徒數百家，追陪日忙亂。
施利得十千，人情費七貫。
彼此沒便宜，他年難打算。
擬寒山寺·其一一八
作者：釋懷深
朝代：宋

勸君莫嗜酒，嗜酒多過咎。
不唯損汝福，亦乃夭汝壽。
獨飲醉一夫，共飯飽十口。
人生福幾何，饑貧恐在後。
擬寒山寺·其一一六
作者：釋懷深
朝代：宋

更有一般僧，因果殊不顧。
心裏似屠沽，口中呵佛祖。
心口不相應，佛祖豈容侮。
投子與趙州，肯踏名利路。
擬寒山寺·其一一四
作者：釋懷深
朝代：宋

一念染心生，撞入胞胎去。
父精與母血，妄認爲住處。
種子既不凈，臭氣相薫污。
業風吹出來，萬苦從頭做。
擬寒山寺·其一七
作者：釋懷深
朝代：宋

人生稍富足，著意營口腹。
買魚尋鱖魚，買肉要羊肉。
諦觀異類身，無非親眷屬。
一些當舉筯時，仁人宜自燭。
擬寒山寺·其一三
作者：釋懷深
朝代：宋

富人聚族多，外匯肉論秤買。
腥羶衆口分，罪業一身載。
既失慈悲心，恣情爲殺害。
忽然死到來，去還畜生債。
擬寒山寺·其一三〇
作者：釋懷深
朝代：宋

合嗔不須嗔，合喜不須喜。
喜時風自吹，嗔時火自熾。
風火非外來，皆從自心起。
不見四禪天，三災都不至。
擬寒山寺·其一三一
作者：釋懷深
朝代：宋

不栽一株桑，不種一粒粟。
口體每輕肥，倉庫常滿足。
蓬門漏不蔽，你居大華屋。
常懷知愧心，少恣無明慾。
擬寒山寺·其一三七
作者：釋懷深
朝代：宋

君看轉輪王，七寶光中坐。
一朝福力盡，頭上花冠破。
正如箭射空，勢盡還退墮。
升沉無數劫，只因迷者個。
擬寒山寺·其一三三
作者：釋懷深
朝代：宋

貧窮難作福，富貴易造罪。
有力無道心，有心無財賄。
有福有道心，百中無一二。
不見老瞿曇，福慧二嚴美。
擬寒山寺·其一三九
作者：釋懷深
朝代：宋

君看草頭露，日出還消去。
也似世間人，閻浮暫時住。
愚人尚不知，紛爭求貴富。
只應明眼人，未能笑得汝。
擬寒山寺·其一三二
作者：釋懷深
朝代：宋

一鼠變蝙蝠，羣鼠相慶賀。
飛鳴覺身輕，自喜脫貓禍。
日中不見物，夜裏長忍餓。
不如做鼠時，窟裏飽眠臥。
擬寒山寺·其一三五
作者：釋懷深
朝代：宋

貪夫如撲滿，不慮滿時禍。
未盈猶可存，已滿終歸破。
君看石齊奴，不義蓄財貨。
喫劍爲綠珠，至死不知過。
擬寒山寺·其一三八
作者：釋懷深
朝代：宋

不必揚人惡，切忌伐己善。
行人口似碑，好醜悉皆見。
祿厚恐禍生，言深慮交淺。
不如省事休，彼此無欣怨。
擬寒山寺·其一三六
作者：釋懷深
朝代：宋

奸漢瞞淳漢，淳漢總不知。
奸漢作驢子，卻被淳漢騎。
當時誇好手，今日落便宜。
圖他些子利，披卻畜生皮。
擬寒山寺·其一三四
作者：釋懷深
朝代：宋

佛爲大醫王，留經治衆病。
衆生雖讀經，展轉不相應。
病是貪嗔癡，掃除愛凈盡。
貪嗔癡不除，無緣了真性。
擬寒山寺·其一九
作者：釋懷深
朝代：宋

忍人喜啖膾，砧几膏血灑。
想見魚痛時，正似人遭剮。
咀嚼稱珍奇，惻隱略無也。
影響恐非遙，不在九泉下。
擬寒山寺·其一二
作者：釋懷深
朝代：宋

漁者不能獵，獵者不能漁。
貴人錢爲網，水陸皆可圖。
畜生肉嘗遍，諸佛心轉疏。
黄泉途路滑，失脚恐難扶。
擬寒山寺·其一二〇
作者：釋懷深
朝代：宋

僧家乃野人，何苦事迎迓。
佛法變人情，真實成虛假。
不見老趙州，禪床猶懶下。
但願大王知，誰管都衙罵。
擬寒山寺·其一二一
作者：釋懷深
朝代：宋

區區求富貴，求得一何用。
前遮並後擁，假合成戲弄。
正如夢南柯，妄認位貌重。
忽然睡眼醒，始笑乾培奉。
擬寒山寺·其一二七
作者：釋懷深
朝代：宋

莫嫌門戶少，轉富轉心勞。
夜怕奸偷至，時防風火燒。
名高招謗重，財積致讒饒。
外物多爲累，令人思許巢。
擬寒山寺·其一二三
作者：釋懷深
朝代：宋

女色多瞞人，人惑總不見。
龍麝暗薰衣，脂粉厚塗面。
人呼爲牡丹，佛說是花箭。
射人入骨髓，死而不知怨。
擬寒山寺·其一二九
作者：釋懷深
朝代：宋

日暮片雲愁，邊廷戰未休。
萬人齊拚命，一將獨封侯。
孫武子兵法，田將軍火牛。
算來成底事，總是百冤頭。
擬寒山寺·其一二二
作者：釋懷深
朝代：宋

勸汝諦觀身，此身真可惡。
上下九個孔，臭穢常流注。
內外四條蛇，輕躁不停住。
智者善思惟，莫被皮囊悮。
擬寒山寺·其一二五
作者：釋懷深
朝代：宋

白日鬧喧喧，夜間靜悄悄。
夜夜間與白日，且道誰欠少。
饑時覓飯噇，困便尋床倒。
不省這個意，區區直到老。
擬寒山寺·其一二八
作者：釋懷深
朝代：宋

麝爲香而死，龜以靈故焦。
既爲世所用，憂患無門逃。
名高謗之本，財聚禍之苗。
三怨粗能免，世無孫叔敖。
擬寒山寺·其一二六
作者：釋懷深
朝代：宋

往事莫追尋，未來莫希望。
見在休執着，自然心坦蕩。
有心終不堪，無念以爲上。
君看太虛空，何嘗有遮障。
擬寒山寺·其一二四
作者：釋懷深
朝代：宋

人生如下棋，機巧未嘗已。
劫劫只圖生，忙忙惟怕死。
路頭既錯了，心眼亦虛棄。
不薦這一着，對面若千里。
擬寒山寺·其一五
作者：釋懷深
朝代：宋

日食半斤肉，十年百秤。
且限六十年，不知幾個命。
肉塊高如山，業坑深似井。
前路黑漫漫，勸君宜猛省。
擬寒山寺·其一八
作者：釋懷深
朝代：宋

忽聞賊殺人，吞聲眉已皺。
不知杯中羹，甘肥自何有。
汝身既怕死，物命亦愛壽。
彼此莫相殺，且要無身後。
擬寒山寺·其一六
作者：釋懷深
朝代：宋

有酒方開顔，無肉不舉筯。
顛倒自戕賊，擬將血肉補。
棄卻囊中金，反收路傍土。
不見富貴家，未死神先去。
擬寒山寺·其一四
作者：釋懷深
朝代：宋

祝壽作生日，親朋互相慶。
未燒一爐香，且殺百個命。
奴僕各醉飽，歌舞亂觀聽。
如此望長年，爲汝慚諸聖。
擬寒山寺·其一四〇
作者：釋懷深
朝代：宋

人生不滿百，常懷千歲憂。
猶嫌金玉少，更爲子孫求。
白日曉還黑，綠楊春復秋。
無過富與貴，不奈水東流。
擬寒山寺·其一四一
作者：釋懷深
朝代：宋

入寺設僧齋，先且問客食。
一味不可口，滿座皆啾唧。
回顧憍陳如，鉢盂未嘗濕。
恁麽說齋僧，有名而無實。
擬寒山寺·其一四三
作者：釋懷深
朝代：宋

一年五千斛，十年計五萬。
不知十年間，所作何事辦。
暴殄天物多，也好自思算。
福若不消磨，除君是鐵漢。
擬寒山寺·其一四二
作者：釋懷深
朝代：宋

辛苦置田園，歲收五千斛。
死了付兒孫，兒孫享其福。
忌辰飯十僧，紙錢燒一束。
人生爲子孫，所得何纖粟。
擬寒山寺·其一四五
作者：釋懷深
朝代：宋

傅大士種瓜，瓜熟人偷竊。
以籃熱園中，與偷便提挈。
偷兒感此情，再拜心服悅。
無爭與莫爭，盡向慈門攝。
擬寒山寺·其一四四
作者：釋懷深
朝代：宋

人人要便宜，個個覓小利。
所爭能幾何，失卻大人體。
饒人福自來，瞞人禍自至。
此理甚分明，尚猶不瞥地。
擬寒山寺·其七
作者：釋懷深
朝代：宋

世上多殺生，遂有刀兵劫。
負命殺汝身，欠財焚汝宅。
離散汝妻子，曾破他巢穴。
影響各相似，洗耳聽佛說。
擬寒山寺·其七〇
作者：釋懷深
朝代：宋

善惡生汝心，汝心宜早戢。
鵝烹語告人，狗死魂猶泣。
警誡甚分明，愚耳終不入。
苦果一朝熟，恐君悔不及。
擬寒山寺·其七一
作者：釋懷深
朝代：宋

老翁死卻兒，晝夜搥胸哭。
痛心徹骨髓，叫云我孤獨。
何不返思量，恣啖豬羊肉。
羊豈不思兒，猪亦有眷屬。
擬寒山寺·其七七
作者：釋懷深
朝代：宋

人身有一疾，呻吟徹眠夢。
買藥與呼醫，告佛仍設供。
諸佛雖不語，愍汝顛倒重。
殺羊食其心，何不念他痛。
擬寒山寺·其七三
作者：釋懷深
朝代：宋

莫憂家未富，家富鬼神惡。
莫憂官未穹，官穹朝市妬。
多求災禍根，知足安樂處。
君看權勢家，晝夜如騎虎。
擬寒山寺·其七九
作者：釋懷深
朝代：宋

世事多不平，平者唯有死。
死若更不平，貧漢何時已。
朱樓高插雲，金带光照地。
無常一日來，閻王誰管你。
擬寒山寺·其七二
作者：釋懷深
朝代：宋

惡人罵善人，善人總不對。
善人若還罵，彼此一智慧。
不對心清涼，罵者口熱沸。
正如人唾天，遷從己身墜。
擬寒山寺·其七五
作者：釋懷深
朝代：宋

衆生方寸間，貪量如海闊。
保持一個身，擬作千年活。
金玉已滿堂，更欲相攘奪。
至死少一官，令人冷笑發。
小人妬君子，百計求全毀。
自己醜惡聲，不知滿人耳。
譬如蜣螂蟲，輥臭爲香美。
卻笑鸞與鳳，不與己爲類。
擬寒山寺·其七八
作者：釋懷深
朝代：宋

世人無慈悲，恣情爲殺害。
喫肉如大蟲，唯誇牙齒快。
不念衆生苦，暢我個皮袋。
皮袋暫時肥，須臾卻敗壞。
擬寒山寺·其七六
作者：釋懷深
朝代：宋

人身如假借，其勢豈能久。
鏡中兒時面，轉眄成老醜。
安得閑日月，與人鬬棋酒。
不能求放心，處處隨物走。
擬寒山寺·其七四
作者：釋懷深
朝代：宋

一日日知衰，一年年覺老。
唯有貪愛心，頑然如壯少。
臨行念子孫，垂死顧財寶。
世間此等人，可哀不可吊。
擬寒山寺·其三
作者：釋懷深
朝代：宋

寒山三百編，言淡而有味。
論心無隱情，警世多逆耳。
下士聞之嗔，上土讀之喜。
翻笑老閭丘，對面如千里。
擬寒山寺·其三〇
作者：釋懷深
朝代：宋

刀上有少蜜，小兒爭欲舐。
花底藏毒蛇，老翁不瞥地。
割舌與傷身，皆從貪愛起。
世上聰明人，往往皆如是。
擬寒山寺·其三一
作者：釋懷深
朝代：宋

有人好臧否，信口亂比況。
張三小有才，李四大無當。
終日品藻人，不知是虛誑。
自己一靈物，拋在糞堆上。
擬寒山寺·其三七
作者：釋懷深
朝代：宋

黄犬見人喜，未喚先掉尾。
長年護汝家，深夜不敢睡。
無罪忽見烹，此理恐未是。
細推犬有功，卻嘆人無義。
擬寒山寺·其三三
作者：釋懷深
朝代：宋

肥魚死砧機，過在貪香餌。
蚌蛤不吞鈎，亦遭人所嗜。
有身則有苦，無身則無累。
跳出業波瀾，始到安樂地。
擬寒山寺·其三九
作者：釋懷深
朝代：宋

今生你殺羊，後世羊殺你。
兩角還兩角，一尾償一尾。
假使百千劫，影響無差理。
見你氣崢嶸，無人敢啟齒。
擬寒山寺·其三二
作者：釋懷深
朝代：宋

甡萍託水，流轉諸愛河。
鼓激無明風，出入生死波。
一念若知歇，諸魔必倒戈。
急須登覺岸，勸子莫蹉跎。
擬寒山寺·其三五
作者：釋懷深
朝代：宋

一朝失一朝，一瞬老一瞬。
去生漸漸遠，去死漸漸近。
願君倒指數，光陰有幾寸。
驀被死魔牽，前頭多悶悶。
擬寒山寺·其三八
作者：釋懷深
朝代：宋

因果耳不聞，說話多差錯。
畜生若不殺，世上無處着。
此語乃魔語，誘人入鼎鑊。
不知羊與人，互換相酬酢。
擬寒山寺·其三六
作者：釋懷深
朝代：宋

黄犬被人殺，哀號告訴人。
汝不辨犬語，犬必怨汝身。
惡根今日種，苦果異時新。
酬償恐未已，早以戒香熏。
擬寒山寺·其三四
作者：釋懷深
朝代：宋

人生貪愛重，所欲未嘗周。
一飯飽足矣，萬鐘心未休。
黑業埋頭做，紅裙判命求。
鬢毛已侵雪，猶自不知羞。
擬寒山寺·其九
作者：釋懷深
朝代：宋

何曾食萬錢，顔子飲一瓢。
賢者心念道，愚人志在庖。
賢愚趣不同，何啻雲泥遙。
豢養恐非福，可信如昭昭。
擬寒山寺·其九〇
作者：釋懷深
朝代：宋

可畏是輪迴，念念無停住。
纔見出頭來，又見翻然去。
換面與改頭，爲男或作女。
不識主人翁，來去多辛苦。
擬寒山寺·其九一
作者：釋懷深
朝代：宋

蠶忙貪作繭，蜂忙貪候蜜。
繭成自己寒，蜜就別人食。
世上憂家翁，辛苦無暫息。
也似二蟲癡，於身無所得。
三四小孩兒，爭拈百草嬉。
懷中有梨栗，衣上汙塵泥。
也似年高者，貪迷聲色時。
世間無老少，總是一般癡。
擬寒山寺·其九七
作者：釋懷深
朝代：宋

傷嗟富貴家，殺害無虛日。
食羊割奶膀，烙鱉呼卒律。
物有千般痛，汝無一念恤。
福力忽然終，黄連猶是蜜。
擬寒山寺·其九三
作者：釋懷深
朝代：宋

譬如臨明鏡，面目各相對。
好者默自欣，醜者默自愧。
唯鏡兩無情，光明常一體。
若人心似鏡，成佛在彈指。
擬寒山寺·其九九
作者：釋懷深
朝代：宋

世上貪饕漢，因財日夜煎。
天公借與汝，看守七十年。
譬如良田穀，春種秋方圓。
不見張車子，生來便有錢。
擬寒山寺·其九二
作者：釋懷深
朝代：宋

貪嗔汝鑊湯，愚癡汝地獄。
劍樹及刀山，汝心皆具足。
要以智慧水，洗此無明毒。
凡聖路無多，正如手翻覆。
擬寒山寺·其九五
作者：釋懷深
朝代：宋

屋可蔽風雨，何苦鬬華麗。
堯舜乃聖君，光宅天下被。
茅茨未嘗剪，土階亦不砌。
不知爾何人，鱗鱗居大第。
擬寒山寺·其九八
作者：釋懷深
朝代：宋

浮生七十歲，二萬五千日。
睡眠與疾病，光陰強半失。
火急便回頭，寸陰誠可惜。
嗟吁世人人，班白猶放逸。
擬寒山寺·其九六
作者：釋懷深
朝代：宋

出家要省緣，省緣易入道。
如何無事人，摟攬閑煩惱。
奔走富貴門，莊嚴房舍好。
不知被物使，區區真到老。
擬寒山寺·其九四
作者：釋懷深
朝代：宋

厚葬非孝心，死者必遭辱。
君看離亂時，何墓不伐斸。
黄金衆賊分，白日孤鬼哭。
最愛老莊周，天地爲棺木。
擬寒山寺·其二
作者：釋懷深
朝代：宋

拾得詩清苦，風騷道自存。
看雲欹怪石，步月出松門。
識取心中佛，休磨鏡上痕。
時時多漏泄，塵世少知恩。
擬寒山寺·其二〇
作者：釋懷深
朝代：宋

肉食未必珍，蔬食未必惡。
若知妄想根，始笑舌頭錯。
此身喻行厠，臭穢相勾絡。
打破飯袋子，光明常陰速。
擬寒山寺·其二一
作者：釋懷深
朝代：宋

買肉須要肥，買魚須要活。
買酒須要美，買田須要闊。
買婢須要峭，買奴須要黠。
若教買香燒，一毛不肯拔。
擬寒山寺·其二七
作者：釋懷深
朝代：宋

大富長者家，具足諸煩惱。
福多作業多，福少作業少。
爭如貧道人，一裘一紙襖。
也不怕死生，也不憂賊盜。
擬寒山寺·其二三
作者：釋懷深
朝代：宋

人生貴無求，樂善而知足。
安步以當車，晚食以當肉。
藜羹傲鼎食，草茵欺繡褥。
須知高明家，鬼神瞰瞞天。
擬寒山寺·其二九
作者：釋懷深
朝代：宋

好生惡死心，人畜無差別。
刀砧纔見前，愁苦不容說。
鶉詩頗哀鳴，牛拜彌慘切。
嗟吁人不悟，一至身殂滅。
擬寒山寺·其二二
作者：釋懷深
朝代：宋

美食意生貪，粗食心起怒。
喃喃嗜飽滿，殊不知來處。
人生一飯間，貪嗔癡悉具。
智者善思惟，莫爲餔啜悮。
擬寒山寺·其二五
作者：釋懷深
朝代：宋

冷笑富家翁，營生忙似鑽。
囷裏米生生蟲，庫中錢爛貫。
白日把秤稱，夜間點燈算。
形骸如傀儡，莫教麻量取。
擬寒山寺·其二八
作者：釋懷深
朝代：宋

我口常喫菜，你腹常飽肉。
看你肥如瓠，笑我瘦如竹。
我瘦且無冤，汝肥恐非福。
斯言雖逆耳，請君徐徐讀。
擬寒山寺·其二六
作者：釋懷深
朝代：宋

福輕似鴻毛，禍重如厚地。
避禍而修福，百中無一二。
黄雀死彈丸，錦鱗喪香餌。
箴誡甚分明，願君宜早計。
擬寒山寺·其二四
作者：釋懷深
朝代：宋

有個聰明漢，家中五慾全。
喫得肉已飽，來尋僧說禪。
心口自違背，佛祖望齊肩。
不知有底急，平白要瞞天。
擬寒山寺·其五
作者：釋懷深
朝代：宋

佛以真實口，說法無虛謬。
人天常誦持，龍神知護祐。
施食放生命，決定報長壽。
過酒與僧尼，後世必無手。
擬寒山寺·其五〇
作者：釋懷深
朝代：宋

富漢欺貧漢，南鄰瞞北鄰。
斗秤有兩樣，言語無一真。
大秤買他物，小斗糶與人。
眼下得便宜，暗中多鬼神。
擬寒山寺·其五一
作者：釋懷深
朝代：宋

人生重道德，不重多金銀。
金銀潤汝屋，道德光汝身。
金銀生盜賊，道德息貪嗔。
尋思富漢子，不如貧道人。
擬寒山寺·其五七
作者：釋懷深
朝代：宋

世人黠是癡，忘身多爲口。
拚命喫河魨，忍臭餐石首。
年年江浙間，藥殺十八九。
自云直一死，佛亦不可救。
擬寒山寺·其五三
作者：釋懷深
朝代：宋

天高聽甚卑，神幽察甚厚。
埋蠶蠶變尸，燒蟻蟻成漏。
呵吹一氣間，冷暖各成就。
惡從汝心生，還從汝心受。
擬寒山寺·其五九
作者：釋懷深
朝代：宋

前世殺害多，今報夭折苦。
方矜面如花，已見身歸土。
哭倒白頭親，怨殺朱唇婦。
因果鏡中形，毫髪無差悮。
擬寒山寺·其五二
作者：釋懷深
朝代：宋

健啖衆生肉，癡心要作過。
白髪五六十，紅裙七八個。
歌舞中笑談，錦繡中坐臥。
苦海前頭深，莫教船子破。
擬寒山寺·其五五
作者：釋懷深
朝代：宋

世上聰明人，必欲聞其過。
不知是業牽，卻云合恁麽。
因果鏡中容，容豈非是我。
陰報最分明，不論官職大。
擬寒山寺·其五八
作者：釋懷深
朝代：宋

自能持不殺，隨處多放生。
如人犯刑憲，墮落枷鎖坑。
忽然身得脫，驚喜且悲鳴。
含生皆怕死，何欲苦相烹。
擬寒山寺·其五六
作者：釋懷深
朝代：宋

口如無底谷，餔啖何時足。
力未能長蔬，心且戒四肉。
腥羶念有間，慈悲種漸熟。
人生彈指間，少恣在明腹。
擬寒山寺·其五四
作者：釋懷深
朝代：宋

池中養卻魚，岸上養卻鴨。
瘦者喂教肥，肥者便要殺。
不思身債重，只要口甘滑。
臘月三十日，看你成忉怛。
擬寒山寺·其八
作者：釋懷深
朝代：宋

偶然家計富，享用便過度。
豬厭思食羊，魚厭思食兔。
朝昏但醉飽，錐刀圖積聚。
不畋鶉在宎，此理早須悟。
擬寒山寺·其八〇
作者：釋懷深
朝代：宋

若以諍止諍，其諍轉不已。
唯忍能止諍，是法中尊貴。
不見老瞿曇，妙相三十二。
魔軍刀劍來，只以無心對。
擬寒山寺·其八一
作者：釋懷深
朝代：宋

富甚足憂煩，貧甚多饑餓。
要於貧富間，知足隨緣過。
人生不知足，貪財是貪禍。
黑暗功德天，尋常一處坐。
擬寒山寺·其八七
作者：釋懷深
朝代：宋

因果如影響，毫髮無差錯。
啖炙僧腸穿，指熊樵臂落。
獸面心有仁，人面心有惡。
天地終不容，立見身消爍。
擬寒山寺·其八三
作者：釋懷深
朝代：宋

心王不自明，便被六賊擾。
見色已昏迷，聞香即顛倒。
功德與法財，盡底遭劫了。
只因無慧力，貧窮三惡道。
擬寒山寺·其八九
作者：釋懷深
朝代：宋

貴人何所憂，所憂唯是老。
既老何所憂，憂見無常到。
逢人問方術，閉門弄丹竈。
此心若不歇，至死亦顛倒。
擬寒山寺·其八二
作者：釋懷深
朝代：宋

嗔火焚和氣，令人相貌惡。
修羅纔現前，菩薩都走卻。
養就三毒軀，恣爲五慾樂。
智者善思惟，早服慈悲藥。
擬寒山寺·其八五
作者：釋懷深
朝代：宋

求名趨於朝，求利入於市。
古今朝市間，相爭如鼎沸。
不如歸山林，揩磨自心地。
心地若分明，名利如唾涕。
擬寒山寺·其八八
作者：釋懷深
朝代：宋

靜看營巢燕，銜泥日千轉。
一棲貧家梁，一宿王者殿。
寄託暫時間，何暇分貴賤。
人生達此理，沒齒無欣怨。
擬寒山寺·其八六
作者：釋懷深
朝代：宋

人身苟無業，生死何足疑。
生也不須戀，一亦不須悲。
一身真逆旅，萬事皆兒嬉。
請來綠巖畔，與君歌紫芝。
擬寒山寺·其八四
作者：釋懷深
朝代：宋

世人皮底黠，肚裏沒頭癡。
只取眼前樂，不憂身後非。
眼前樂不久，身後苦多時。
願君早爲計，後悔恐難追。
擬寒山寺·其六
作者：釋懷深
朝代：宋

在家聞見熟，意謂合食肉。
一蟻不忍殺，何況烹六畜。
願君青眼開，試將黄卷讀。
要聞知見香，熏汝腥羶腹。
擬寒山寺·其六〇
作者：釋懷深
朝代：宋

人間官法中，畜生殺無罪。
朝烹與暮割，恬然不知悔。
世法雖不理，冤債何時已。
不見遂安公，五犬逼而死。
擬寒山寺·其六一
作者：釋懷深
朝代：宋

前世食肉多，今報疾病苦。
針艾遍支體，呻吟徹朝暮。
變醫雖有術，夙業豈能去。
願君祈懺摩，刳心聽佛語。
擬寒山寺·其六七
作者：釋懷深
朝代：宋

野鹿貪嗜草，忽中獵師箭。
老鼠翻飯盆，已落狸奴便。
禍從貪上起，苦自愛中現。
貪愛若不生，災害自然遠。
擬寒山寺·其六三
作者：釋懷深
朝代：宋

浮生類俳憂，但可付一笑。
做人復做馬，喫飯今喫草。
富貴變貧窮，醜陋卻美好。
不識主人公，去來三惡道。
擬寒山寺·其六九
作者：釋懷深
朝代：宋

不貪以爲寶，日用無欠少。
一裘聊御寒，百味無過飽。
堪嗟塵世人，經營長擾擾。
衣底摩尼珠，光明都昧了。
擬寒山寺·其六二
作者：釋懷深
朝代：宋

守口要如瓶，語言當自保。
多知多是非，少出少煩惱。
東平樂爲善，司馬只稱好。
相逢但寒溫，萬事皆默了。
擬寒山寺·其六五
作者：釋懷深
朝代：宋

世人怕說死，說着死便諱。
及期死到來，老眼先垂淚。
戀妻復戀妾，見神並見鬼。
不入祖師門，癡迷直到底。
擬寒山寺·其六八
作者：釋懷深
朝代：宋

道力與福力，平時似亂真。
福力有盛衰，道力無富貧。
人生不學道，只種輪迴因。
君看天福盡，滿眼生埃塵。
擬寒山寺·其六六
作者：釋懷深
朝代：宋

六十休造屋，七十莫置衣。
縱然得受用，能得幾多時。
身心要早歇，準擬與死期。
正如人遠出，預辨者便宜。
擬寒山寺·其六四
作者：釋懷深
朝代：宋

人云我聰明，識盡天下理。
逐日弄精魂，長年鑽故紙。
自家一個心，殊不知落地。
及乎死到來，看你無巴鼻。
擬寒山寺·其四
作者：釋懷深
朝代：宋

吾詩少風騷，急欲治人病。
譬如萬靈丸，服者無不應。
良藥多苦口，忠言須逆聽。
勸君勉強服，生死殊不定。
擬寒山寺·其四〇
作者：釋懷深
朝代：宋

君看砧上魚，忍痛不能語。
身雖遭斬斫，心猶念男女。
人既有妻兒，魚豈無子母。
若懷這個心，如何可下筯。
擬寒山寺·其四一
作者：釋懷深
朝代：宋

貴人惜性命，奉養欲長生。
空心鹿茸酒，補氣腰子羹。
湯藥不離口，卑濕豈敢行。
饒君善將理，難與死魔爭。
擬寒山寺·其四七
作者：釋懷深
朝代：宋

老翁急營生，貪饕不可化。
一截已入土，百事放不下。
經卷無暇看，數珠未曾把。
死去見閻王，必定遭唾罵。
擬寒山寺·其四三
作者：釋懷深
朝代：宋

豬羊養一羣，雞鵝不知數。
準擬賓客來，旋殺供鋼筯。
烹羊豬已驚，割雞鵝已懼。
從頭吃至尾，不知何以故。
擬寒山寺·其四九
作者：釋懷深
朝代：宋

人生如春花，能得幾時好。
朝吹與暮洗，朱顔變枯槁。
花落有時生，人老不復少。
萬事只令休，莫惹閑煩惱。
擬寒山寺·其四二
作者：釋懷深
朝代：宋

人生貴無業，不貴多伎能。
伎能人看好，業能災汝形。
文章妙天下，氣宇吞滄溟。
此身若一失，六趣且飄零。
擬寒山寺·其四五
作者：釋懷深
朝代：宋

貧民餓欲倒，富漢米不糶。
米爛化爲蟲，猶嫌價利小。
價利更若高，溝壑皆餓殍。
人生萌此心，鬼神暗裏笑。
擬寒山寺·其四八
作者：釋懷深
朝代：宋

貧賤關前業，休嗟命未亨。
田園不種樹，花果何由生。
千沉兩條路，看你如何行。
願君牢着脚，前面有深坑。
擬寒山寺·其四六
作者：釋懷深
朝代：宋

世人無智慧，區區營口體。
啜茶怕損脾，食蔬恐耗氣。
二毛今半百，千金買一醉。
算來黠是癡，嗟君開眼睡。
擬寒山寺·其四四
作者：釋懷深
朝代：宋

嗟乎崔道紀，酒狂啖龍子。
天網信不漏，響應若彈指。
既失黑頭相，便作黄泉鬼。
憐君學仲尼，曾無子產志。
會吉上人
作者：釋懷深
朝代：宋

晚歲欣逢彼上人，誅茅約我老江濱。
世間聲利空翻覆，林底交游無故新。
學力幾年淹講席，真風一掃盡情塵。
近來百鳥無尋處，開盡巖花爛熳春。
會源首座
作者：釋懷深
朝代：宋

高蹤不負當年約，時憶翻然命駕來。
世味任教甜似蜜，道心終使冷如灰。
茅茨款我三椽小，石榻緣君一笑開。
倚杖春風話平昔，寄言猿烏莫驚猜。
李都事求偈
作者：釋懷深
朝代：宋

棒頭筆下宜精審，打鎖敲枷好用心。
成佛作祖只這是，勸君不用別追尋。
枯骨頌·其一
作者：釋懷深
朝代：宋

風力機關終有盡，深情厚貌見無因。
擔擎黑業歸何處，留得枯骸未化塵。
枯骨頌·其三
作者：釋懷深
朝代：宋

鳥啄鴉𪅎皮肉盡，風吹日炙髑髏乾。
目前試問傍觀者，自把形骸檢點看。
枯骨頌·其二
作者：釋懷深
朝代：宋

皮包血肉骨纏筋，顛倒凡夫認作身。
到此始知非是我，從前金玉付何人。
枯骨頌·其五
作者：釋懷深
朝代：宋

百骸潰散雜塵泥，一物長靈復是誰。
不得丹霞通一線，髑髏著地幾人知。
枯骨頌·其四
作者：釋懷深
朝代：宋

因瞋久戀四蛇窟，由愛長依六賊村。
今日並臟都捉敗，這回休要弄精魂。
枯髏酒色財氣頌·其一
作者：釋懷深
朝代：宋

枯髏愛酒醉魂在，羅列盃盤手自斟。
酩酊一生心似麴，想君作鬼也昏沉。
枯髏酒色財氣頌·其三
作者：釋懷深
朝代：宋

生前財貨因貪得，死後形骸被物拘。
畢竟一文將不去，被人罵作守錢奴。
枯髏酒色財氣頌·其二
作者：釋懷深
朝代：宋

燕脂畫面嬌千樣，龍麝薰衣峭百般。
今日風流都不見，綠楊芳草髑髏寒。
枯髏酒色財氣頌·其四
作者：釋懷深
朝代：宋

偶然一語不相投，努目揮拳汗欲流。
若悟形骸同逆旅，胸中人我一時休。
栽松
作者：釋懷深
朝代：宋

栽松須覓曲松栽，養就山林擁腫材。
直是無人著眼看，歲寒方得老巖偎。
次日有鵲巢於庵前棗樹上樹高數尺因筆戲題
作者：釋懷深
朝代：宋

鵲巢低樹絕驚猜，可驗庵僧心已灰。
與汝林間緘口過，不須虛喜報人來。
殷員外爲包山鑄鍾畢求偈
作者：釋懷深
朝代：宋

包山一火鑄鍾成，百草頭邊總是聲。
喚起勞生一睡眼，一時於此得惺惺。
沙門破二見
作者：釋懷深
朝代：宋

咄咄愚癡子，云何不自觀。
鞭屍真倒置，禮骨自欺瞞。
善惡由心造，佛魔著眼看。
蹈翻煩惱海，生死不相干。
法照大師求偈
作者：釋懷深
朝代：宋

戴角披毛老牸牛，牽犂拽杷幾經秋。
脚跟終不隨人轉，鼻孔遼天得自由。
得自由，洞庭湖裏冷啾啾。
法逸云嘗記墮城時番人追逐時回觀平江變爲瓦礫時只此便是息心處也師云何止息心
作者：釋懷深
朝代：宋

三處莫忘真是藥，兩針不蓄亦無妨。
渾身劫得燖雞盡，始好參禪作歇場。
洞庭十二偈·其一
作者：釋懷深
朝代：宋

雞鳴丑，一聲喚起菴中叟。
披衣蹈月聽松風，人間萬事慵開口。
洞庭十二偈·其一〇
作者：釋懷深
朝代：宋

黄昏戌，有口何妨長掛壁。
半簾秋色卷西風，一點青燈照茆室。
洞庭十二偈·其一一
作者：釋懷深
朝代：宋

人定亥，住山自有家風在。
老來落得放心眠，人生莫被閑名礙。
洞庭十二偈·其一二
作者：釋懷深
朝代：宋

夜半子，紙帳松床睡方美。
翻身不覺念勞生，幾箇不遭心識使。
洞庭十二偈·其七
作者：釋懷深
朝代：宋

日昳未，撩起布裙閑掃地。
庵舍荒涼無客來，門前黄犬因何吠。
洞庭十二偈·其三
作者：釋懷深
朝代：宋

日出卯，參禪切忌生機巧。
近來衲子學虛頭，未曾喫飯先言飽。
洞庭十二偈·其九
作者：釋懷深
朝代：宋

日入酉，光境前頭豈長久。
更無佛法可商量，聽他衲子交橫走。
洞庭十二偈·其二
作者：釋懷深
朝代：宋

平旦寅，疊疊湖山觸目真。
箇中更擬論玄妙，七十二峰應笑人。
洞庭十二偈·其五
作者：釋懷深
朝代：宋

禺中巳，樵夫來說人間事。
六月江頭兵未休，盡向衆生心上起。
洞庭十二偈·其八
作者：釋懷深
朝代：宋

晡時申，自笑平生懶是真。
白髪蒼顔陪奉少，聽渠歡喜聽渠瞋。
洞庭十二偈·其六
作者：釋懷深
朝代：宋

日南午，瓦鑪石銚閑家具。
拾薪吹火自煎茶，笑與兒童相爾汝。
洞庭十二偈·其四
作者：釋懷深
朝代：宋

食時辰，粥飯精粗養病身。
落蘇苦蕒今年少，誰念庵中瘦損人。
王員外求偈
作者：釋懷深
朝代：宋

勸君不用廣貪求，隨分家緣了便休。
百歲光陰能幾日，得回頭處早回頭。
田六娘子下火
作者：釋懷深
朝代：宋

浮生三十二春秋，方始修行肯轉頭。
底事又隨雲雨去，煙波江上使人愁。
休休休，不用愁，聚散還同水上漚。
直饒壽得三十歲，不免輸他這一籌。
癡
作者：釋懷深
朝代：宋

學道先須不要癡，癡心未了轉狐疑。
迷雲頭上黑如墨，白日茫茫幾箇知。
登雲從禪師掩土
作者：釋懷深
朝代：宋

莫問青囊與紫囊，箇中風水十分強。
青龍東去雲頭轉，白虎西來山脚長。
江月松風皆舊物，綠苔芳草盡吾鄉。
瑠璃殿上無知識，木馬泥牛暗斷腸。
不問湘南潭北，休論坎短離長。
省緣·其一
作者：釋懷深
朝代：宋

學道先須要省緣，莫教到被世情牽。
二時但得鉢盂濕，囊底何妨無一錢。
省緣·其三
作者：釋懷深
朝代：宋

學道先須要省緣，省緣一法最安然。
有來有往有違順，無往無來無過愆。
省緣·其二
作者：釋懷深
朝代：宋

學道先須要省緣，隨時過得莫憂煎。
無求坐臥常安樂，有意身心不坦然。
省緣·其五
作者：釋懷深
朝代：宋

學道先須要省緣，莫教到被世情牽。
牽來牽去無休日，直到閻羅老子前。
省緣·其六
作者：釋懷深
朝代：宋

學道先須要省緣，浮生傀儡暗抽牽。
機關用盡成何因，贏得三塗鬼火煎。
省緣·其四
作者：釋懷深
朝代：宋

學道先須要省緣，他人長短莫喧傳。
禍門不閉終無益，參取維摩老子禪。
真州檀越求偈
作者：釋懷深
朝代：宋

了即業障本來空，心如聚蟻意如風。
未了應須還宿債，破後還將茅草蓋。
燈籠露柱笑呵呵，好是焦山口更多。
奉報揚子江頭水，等閑無事莫與波。
睡起戲題
作者：釋懷深
朝代：宋

喫粥喫飯過，聽風聽雨眠。
莫將安樂法，容易與人傳。
瞋
作者：釋懷深
朝代：宋

學道先須不要瞋，瞋心未斷道休論。
諸佛常說瞋如火，燒卻菩提種子根。
示小師法照
作者：釋懷深
朝代：宋

菴小不能容汝住，湖邊相送頗依依。
身心欲得長堅固，記取重圍喫菜時。
示小師行脚
作者：釋懷深
朝代：宋

古人只蓄兩枚針，夏葛冬裘逐旋尋。
汝輩盛年脚力健，好攜複子歷叢林。
示師勤
作者：釋懷深
朝代：宋

出家畢竟事如何，超越情塵敵死魔。
莫向叢森貪飽暖，百年光境等閑過。
示敏禪者
作者：釋懷深
朝代：宋

尋師問道豈徒然，休似癡夫飽睡眠。
白日西傾如箭息，紅顔暗去若繩牽。
斷肱立雪思吾祖，刺股懸頭傚昔賢。
此語叮嚀須記取，莫教容易過流年。
示曇禪者
作者：釋懷深
朝代：宋

數椽茅屋海門邊，雲水生涯祇任緣。
逸足懶收支遁馬，清香聊種遠公蓮。
欲干世上千鍾祿，何似林間一覺眠。
異日果來期款曲，爲君芥子納三千。
示求禪者
作者：釋懷深
朝代：宋

靈光一點自分明，照破衆生違順情。
拶看通身開正眼，方能日午打三更。
示皎禪者
作者：釋懷深
朝代：宋

世事不中迴首看，湖山他日爲吾來。
草衣木食相陪過，肯把柴門取次開。
示純禪者
作者：釋懷深
朝代：宋

故園我別已多時，見子猶能略展眉。
鄉語每聞聊發笑，客情無復更生悲。
尋師慎勿貪眠食，立雪終教徹髓皮。
畢竟禪家外文字，之乎者也不須知。
示表禪者
作者：釋懷深
朝代：宋

放下千斤重擔子，重歸巖谷舊三椽。
不須苦覓揚州鶴，伴我林間骨碖眠。
示襄禪者
作者：釋懷深
朝代：宋

古人得後便休休，茅屋青燈百不求。
遮眼謾將黄卷展，不風流處卻風流。
示高維那兼簡寶華鑑和尚初出世
作者：釋懷深
朝代：宋

石上三生夢已非，人間萬事眼如眉。
歸家更問寶華老，何似板頭端坐時。
章學士避地毛公山號隱泉居士因相約作廬山飯攜偈赴之
作者：釋懷深
朝代：宋

杖藜來赴廬由飯，喜見公家園有蔬。
安得龍眠老居士，丹青重畫隱泉圖。
答天寧訥和尚
作者：釋懷深
朝代：宋

老來多睡勝春蠶，五藴山頭卓箇菴。
隨分饑餐渴飲過，不知何地見同參。
答廣燈禪師退翠峰
作者：釋懷深
朝代：宋

有經遮眼明窗下，無事干懷白晝長。
自拾松枝燒歙鉢，看人終日競頭忙。
答葛待制·其一
作者：釋懷深
朝代：宋

與君同鞭洞庭山，此箇因緣非等閑。
好記燈前一句子，莫教流落向人間。
答葛待制·其二
作者：釋懷深
朝代：宋

終朝圓覺不曾迷，底事勞生強是非。
一掃浮雲纖芥盡，箇中心月自光輝。
答高道人二首·其一
作者：釋懷深
朝代：宋

人身正類砂盆破，三篾束縛全暫時。
暑往寒來宜愛惜，莫教土上更加泥。
答高道人二首·其二
作者：釋懷深
朝代：宋

砂盆打破化爲塵，始是撐天拄地人。
舉世只言身是幻，不知誰是幻中人。
結茅包山寄孫彥孚主簿
作者：釋懷深
朝代：宋

老矣休休卜養閑，囊空賒得洞庭山。
朝中誰送米三合，風雨自存茅一間。
清嘯有雲披月嶺，高眠無客打柴關。
此情試爲知音說，應隔滄浪冷破顔。
老僧慧因唱盡衣鉢欲捨身火化二偈誡之·其一
作者：釋懷深
朝代：宋

衣鉢老來都唱卻，赤條條地更身安。
但教留得娘生袴，雪打風吹不解寒。
老僧慧因唱盡衣鉢欲捨身火化二偈誡之·其二
作者：釋懷深
朝代：宋

好死何如且惡活，隨緣隨分傍巖隈。
直饒野火燒殘後，依舊春風吹出來。
聞平江焚爇
作者：釋懷深
朝代：宋

阿呵呵了阿呵呵，聚落都如螻蟻窼。
一弄火銷無影跡，幾人於此悟南柯。
自贊
作者：釋懷深
朝代：宋

自顧個形骸，舉止凡而陋。
只因放得下，觸事皆成就。
醍醐與毒藥，萬味同一口。
美惡盡銷融，是故名慈受。
至禪者求偈·其一
作者：釋懷深
朝代：宋

探竿影草閑家具，獨弄單拈破笊籬。
口醭心灰諸漏盡，菱花不拭自光輝。
至禪者求偈·其二
作者：釋懷深
朝代：宋

玉偈金言一掃休，已靈不重聖何求。
無常煞鬼難吞處，祇爲渠儂得自由。
與俗兄相見
作者：釋懷深
朝代：宋

兄弟情深夙有由，死生岐路各須修。
要知五欲坑中嶮，萬頃風濤一葉舟。
行者下火
作者：釋懷深
朝代：宋

汝幼入空門，方年二十五。
鬚髪尚未除，幼身今日去。
脫下布直裰，休問溫州路。
許善友求偈
作者：釋懷深
朝代：宋

二十畝田供伏臘，無妻無妾自由身。
回觀萬頃良田者，也是人間多事人。
誡參徒睡不脫衣
作者：釋懷深
朝代：宋

孤舟共渡有夤緣，一衆相依豈偶然。
但我住山隨處所，不令衲子脫衣眠。
誡殺偈十首·其一
作者：釋懷深
朝代：宋

利刀活斫當腰斷，前脚猶能跳躑行。
看著衆生如是苦，異時果報不多爭。
誡殺偈十首·其三
作者：釋懷深
朝代：宋

蜆子師螺街市食，小人咀嚼繞臺盤。
近來豪貴尊榮者，嗜好成風總一般。
誡殺偈十首·其二
作者：釋懷深
朝代：宋

暇蟆蚾形模醜，咂矢爭蛆臭穢多。
涴卻娘生清凈口，只應笑倒老維摩。
誡殺偈十首·其五
作者：釋懷深
朝代：宋

聞說刀兵已皺眉，貪生畏死是人知。
如何不恤他身苦，斬斫烹炮無厭時。
誡殺偈十首·其四
作者：釋懷深
朝代：宋

吳人信向更無加，可惜時中善願差。
手掐數珠忙念佛，一邊叫喚買魚蝦。
諸禪人下火·其一
作者：釋懷深
朝代：宋

初秋夏一時，衲僧多欲去。
不搭陳梢船，便行泗州路。
橫擔拄杖氣如雲，萬水千山都不顧。
昨日通川方上入，隨例茫茫把不住。
把不住，爲君說箇臨歧句。
枯木巖前差路多，剔起眉毛著眼覷。
一身恍若風中燭，百歲端如水上漚。
未到衲僧平穩處，臨行那得不生愁。
諸禪人散灰·其一
作者：釋懷深
朝代：宋

言公心地最精專，曾學焦山一味禪。
今日落盆盛白骨，翻身重上謝郎船。
諸禪人散灰·其三
作者：釋懷深
朝代：宋

迢迢萬里別西川，要學諸方五味禪。
昨日焦山山下死，劍門關上月重圓。
既是焦山山下死，因什麽卻向劍門關上月重圓。
究竟光明終一體，任他寒影落千江。
諸禪人散灰·其六
作者：釋懷深
朝代：宋

宣州隆上人，叢林遊歷遍。
一入焦山門，便下延壽院。
終朝何轆轆，喫藥都無驗。
火後一莖茅，衆人皆總見。
諸禪人散灰·其四
作者：釋懷深
朝代：宋

衲僧纔遇丙丁村，便作霜花骨一盆。
火後始知梁不壞，翻身跳出是非門。
諸道友以法愛故常至包山以偈卻之
作者：釋懷深
朝代：宋

老僧多病厭將迎，且卜西山隱姓名。
若是吾家真道友，隔湖相見最分明。
謁法報菴主不值
作者：釋懷深
朝代：宋

道人雲出山，軒窗有佳趣。
松竹自說法，客來點頭去。
謝王七舍人施手寫華嚴經並大藏等經及彌陀像·其一
作者：釋懷深
朝代：宋

大千經卷毫端出，鐵劃銀鈎字字清。
更會當頭這一點，六塵堆上放光明。
謝王七舍人施手寫華嚴經並大藏等經及彌陀像·其三
作者：釋懷深
朝代：宋

每日睹佛殊勝相，還如溪上見公時。
堂堂風貌無凡聖，只要當人路不迷。
謝王七舍人施手寫華嚴經並大藏等經及彌陀像·其二
作者：釋懷深
朝代：宋

大法流通千有春，西山猶未識金文。
瑯函玉軸照巖谷，想見龍神亦喜欣。
貪
作者：釋懷深
朝代：宋

學道先須不要貪，貪心障道使人凡。
祖師一味無求法，流落人間誰肯參。
資福改神霄道友挽留不得師去以偈卻絕
作者：釋懷深
朝代：宋

人生聚散本無常，休把閑愁腦肚腸。
三十年後重相見，拍手呵呵笑一場。
資福訓童行頌·其一
作者：釋懷深
朝代：宋

世諦紛紛沒了期，空門得入是便宜。
直須日夜常精進，莫只勞勞空過時。
資福訓童行頌·其一〇
作者：釋懷深
朝代：宋

一等出家爲弟子，事師如事在堂親。
添香換水宜勤謹，自有諸天鑒照人。
資福訓童行頌·其一一
作者：釋懷深
朝代：宋

香積廚中好用心，五湖龍象在叢林。
瞻星望月雖辛苦，須信因深果亦深。
資福訓童行頌·其一七
作者：釋懷深
朝代：宋

拳手相交不可爲，粗豪非是出家兒。
遭人唾面須揩卻，到底饒人不是癡。
資福訓童行頌·其一三
作者：釋懷深
朝代：宋

廊下逢僧深問訊，門前遇客要相呼。
出家使態宜謙讓，莫似愚人禮數無。
資福訓童行頌·其一九
作者：釋懷深
朝代：宋

有時緣幹到街頭，照顧溈山水牯牛。
門外草深常管带，等閑失卻便難收。
資福訓童行頌·其一二
作者：釋懷深
朝代：宋

二時普請宜先到，衆手能爲事不差。
諷取如來經一卷，都勝閑話口吧吧。
資福訓童行頌·其一五
作者：釋懷深
朝代：宋

諸寮供過要精勤，掃地裝香莫厭頻。
事衆若能常謹切，身心方是出家人。
資福訓童行頌·其一八
作者：釋懷深
朝代：宋

三通浴鼓入堂時，觸凈須分上下衣。
語笑高聲皆不可，莫將粗行破威儀。
資福訓童行頌·其一六
作者：釋懷深
朝代：宋

衣衫鞋襪須齊整，掛搭巾單不可無。
身四威儀常具足，莫隨愚輩學粗疏。
資福訓童行頌·其一四
作者：釋懷深
朝代：宋

家事積粗宜愛惜，使時直似眼睛看。
莫將恣意胡拋擲，用者須知成者難。
資福訓童行頌·其七
作者：釋懷深
朝代：宋

莫說他人短與長，說來說去自招殃。
若能閉口深藏舌，便是修身第一方。
資福訓童行頌·其三
作者：釋懷深
朝代：宋

焚香禮拜莫匆匆，目睹心存對聖容。
懺悔多生塵垢罪，願承法水洗心胸。
資福訓童行頌·其九
作者：釋懷深
朝代：宋

莫學愚人說脫空，脫空說得有時窮。
暗中莫道無人見，只恐難瞞馬相公。
資福訓童行頌·其二
作者：釋懷深
朝代：宋

心猿易縱安教縱，意馬難調亦要調。
到老情塵掃不盡，出家四事恐難消。
資福訓童行頌·其二〇
作者：釋懷深
朝代：宋

色身康健莫貪眠，作務辛勤要向前。
不見確坊盧行者，祖堂衣鉢是渠傳。
資福訓童行頌·其五
作者：釋懷深
朝代：宋

也要學書也念經，出家心地要分明。
他年圓頂方袍日，事事臨時總現成。
資福訓童行頌·其八
作者：釋懷深
朝代：宋

常住分毫不可偷，日生萬倍恐難酬。
豬頭驢脚分明見，佛地今生掃未休。
資福訓童行頌·其六
作者：釋懷深
朝代：宋

出家不斷葷和酒，枉在伽藍地上行。
到老心田如未凈，菩提種草亦難生。
資福訓童行頌·其四
作者：釋懷深
朝代：宋

出家言行要相應，戰戰長如履薄冰。
雖是未除鬚與髪，直教去就便如僧。
資福遣土地出院·其一
作者：釋懷深
朝代：宋

汝爲神道合威靈，酒肉如何順世情。
小鬼判官都出院，禪門法令要分明。
資福遣土地出院·其三
作者：釋懷深
朝代：宋

若將酒肉污伽藍，因果分明語再三。
說著人情都不順，山僧到此口難緘。
資福遣土地出院·其二
作者：釋懷深
朝代：宋

村歌社舞拜祠堂，臭穢腥羶污道場。
要答神明冥護力，晨昏燒取一爐香。
退步·其一
作者：釋懷深
朝代：宋

萬事無如退步人，摩頭至踵自觀身。
只因吹滅心頭火，不見從前肚裏瞋。
退步·其一〇
作者：釋懷深
朝代：宋

萬事無如退步僧，髪長懶剃貌稜層。
出言吐氣多山野，逆耳之談誰肯聽。
退步·其一一
作者：釋懷深
朝代：宋

萬事無如退步眠，放教癡鈍卻安然。
漆因有用遭人割，膏爲能明徹夜煎。
退步·其一二
作者：釋懷深
朝代：宋

萬事無如退步眠，松床紙帳暖如氈。
夢中說話無花草，況是山僧不會禪。
退步·其七
作者：釋懷深
朝代：宋

萬事無如退步行，世間名利兩重坑。
前頭光景無多子，莫與扶屍鬼子爭。
退步·其三
作者：釋懷深
朝代：宋

萬事無如退步人，淡中滋味最天真。
爐邊向火慵開口，睡裏抓頭忘卻身。
退步·其九
作者：釋懷深
朝代：宋

萬事無如退步看，箇中生死不相干。
兜兜怛怛從他做，兀兀癡癡我自安。
退步·其二
作者：釋懷深
朝代：宋

萬事無如退步人，孤雲野鶴自由身。
松門十里時來往，笑揖峰頭月一輪。
退步·其五
作者：釋懷深
朝代：宋

萬事無如退步休，本來無證亦無修。
明窗高掛多留月，黄菊深裁盛得秋。
退步·其八
作者：釋懷深
朝代：宋

萬事無如退步居，青山僻處結茅廬。
聽他人笑生涯拙，自喜閑身得自如。
退步·其六
作者：釋懷深
朝代：宋

萬事無如退步休，華言巧語誑時流。
世間種種皆兒戲，何必區區弄筆頭。
退步·其四
作者：釋懷深
朝代：宋

萬事無如退步休，百年浮幻水中漚。
趙州不爲爭餬餅，要得時人劣處求。
送全禪者爲普慧勝長老專使下書回
作者：釋懷深
朝代：宋

獨秀峰前一朵春，爲傳消息豈辭辛。
歸祏覓取住山斧，作箇叢林向上人。
送印禪者
作者：釋懷深
朝代：宋

要如璞玉深藏器，莫比囊錐立露尖。
隨處關門安穩坐，不妨終日口如鉗。
送廣法初長老下鄉
作者：釋懷深
朝代：宋

偎巖傍水我甘老，垂手入廛公正時。
異日歸來同粥飯，折鐺不用倩人提。
送慶善珪和尚
作者：釋懷深
朝代：宋

道人門冷如秋色，竟日曾無俗駕來。
近爲耽詩成癖好，寒窗夜作老猿哀。
送暹禪者出京
作者：釋懷深
朝代：宋

畢竟歸山是勝游，道人閱世本無求。
小舟東下輕如葉，回首紅塵一笑休。
送正禪者歸爲本師起塔
作者：釋懷深
朝代：宋

先師骨冷已多時，千里迢迢特地歸。
要會去來無間斷，箇中一步不曾移。
送炬禪者歸寧親
作者：釋懷深
朝代：宋

出門煙水正茫茫，體露金風木葉黄。
父母未生前一句，不知何地是家鄉。
送珍禪者
作者：釋懷深
朝代：宋

湖邊看子上歸舟，林底初驚一葉秋。
要似羚羊長掛角，莫教獵犬得蹤由。
道智更衣參學求偈·其一
作者：釋懷深
朝代：宋

未見虛空解講經，箇中切忌計工程。
蒲團七箇坐不破，豈可等閑明死生。
道智更衣參學求偈·其二
作者：釋懷深
朝代：宋

妙句玄言一切休，只看露地一頭牛。
忽然鼻孔芒繩斷，吼月耕雲便自由。
達空大師始欲落髪以偈止之·其一
作者：釋懷深
朝代：宋

若能轉物即如來，糞掃堆頭正眼開。
隨順衆生顛倒法，肯教一點污靈臺。
達空大師始欲落髪以偈止之·其二
作者：釋懷深
朝代：宋

逆順機中總是禪，在家不礙出家緣。
龐翁父子團圝坐，始覺無生話不偏。
金大翁求偈
作者：釋懷深
朝代：宋

禮拜燒香新活計，行船種橘舊家風。
欲知自己彌陀佛，便是亢山金大翁。
閱佛鑑禪師語錄
作者：釋懷深
朝代：宋

說禪要似鍾山老，有口無心幾箇知。
要我舌端轟霹靂，就渠眼裏下鉗鎚。
平時卻出活人劍，險處聊爲死馬醫。
慚愧叢林宗匠在，與人掃盡百生疑。
陞堂頌古五十二首·其一
作者：釋懷深
朝代：宋

時光迅速急如流，一別慈顔幾換我。
墳墓鄉關空杳杳，死生岐路兩悠悠。
充饑乳哺恩難報，寄體懷擔力莫酬。
想像音容無覓處，春風特地使人愁。
陞堂頌古五十二首·其一〇
作者：釋懷深
朝代：宋

昔時說有千般，今日看無一種。
等閑拈轉虛空，始得平生受用。
陞堂頌古五十二首·其一一
作者：釋懷深
朝代：宋

焦山舊日時，堂安百餘衆。
笊籬與木杓，如今不足用。
多謝諸禪人，各出一隻手。
南北與西東，面南看北斗。
廚中一箇鍋，煮粥又不多。
若非憲上座，誰人奈爾何。
水陸會街坊，六人爲總領。
但看正二月，夜夜香花請。
二人同一心，打圍要種菜。
意在钁頭邊，兩彩都一賽。
臘月冷如冰，衆僧猶臥簟。
二人去化蓆，姑蘇也不遠。
漆桶要打破，深禪卻要光。
但教無滲漏，得箇也無妨。
鎮州蘿蔔頭，今年到處少。
奇公去打錢，典座呵呵笑。
法真小比丘，去覓溈山牛。
繩頭須緊把，鼻孔要牢收。
跡在牛還在，無心終易求。
要得十分好，更造一層樓。
更有一件事，不小亦不大。
擘也擘不開，跣也跣下過。
常在動用中，未有人擔荷。
你若肯發心，我爲你說破。
陞堂頌古五十二首·其一七
作者：釋懷深
朝代：宋

物物到心上，全心物自閑。
古今城？得者？如山。
但願清風生兩腋，不愁無路到人間。
陞堂頌古五十二首·其一三
作者：釋懷深
朝代：宋

莫謂無心便是禪，箇中有路更幽玄。
繫驢橛子推翻後，打著南邊動北邊。
陞堂頌古五十二首·其一九
作者：釋懷深
朝代：宋

暖日曬開地面凍，春風吹拆嶺頭梅。
他知物物無遮障，自是時人眼不開。
陞堂頌古五十二首·其一五
作者：釋懷深
朝代：宋

不風流處也風流，匹馬追風四百州。
金鏃離弦胸百戰，鐵鞭多力恨無讎。
陞堂頌古五十二首·其一八
作者：釋懷深
朝代：宋

空王殿子幾經秋，日曬風吹古路頭。
莫怪今朝聊點破，恐人一向外邊修。
陞堂頌古五十二首·其一六
作者：釋懷深
朝代：宋

本地風光何似生，誰明日午打三更。
直饒金印大如斗，爭踏毗盧頂上行。
陞堂頌古五十二首·其一四
作者：釋懷深
朝代：宋

一切法不生，一切法不滅。
若能如是解，諸佛常現前。
陞堂頌古五十二首·其七
作者：釋懷深
朝代：宋

纔見仲冬初，不覺又月半。
光景急如梭，人情忙似鑽。
白髮鬢邊添，朱顔暗裏換。
名利競頭爭，好事無人看。
臘月三十日，饒你是鐵漢。
覺花有種無人種，心火無煙逐日燒。
陞堂頌古五十二首·其三
作者：釋懷深
朝代：宋

三月安居要護生，蛾蛘蟻子亂縱橫。
衲僧自有轉身路，不向時人行處行。
三條椽下清風遠，六尺單前白晝長。
陞堂頌古五十二首·其三〇
作者：釋懷深
朝代：宋

識得廬山五老峰，箇中何地不相逢。
舌頭無骨隨人轉，熨斗煎茶銚不同。
陞堂頌古五十二首·其三一
作者：釋懷深
朝代：宋

溪頭楊柳未堪折，嶺上寒梅已過時。
欲贈行人無所有，爲君拈出歲寒枝。
陞堂頌古五十二首·其三七
作者：釋懷深
朝代：宋

三十年來信脚行，一朝跳過是非坑。
桃花歲歲隨流水，一任傍人把路爭。
陞堂頌古五十二首·其三三
作者：釋懷深
朝代：宋

掃地潑水相公來，人人明鏡掛高臺。
碧油幢下呵呵笑，青眼何妨特地開。
陞堂頌古五十二首·其三九
作者：釋懷深
朝代：宋

風動心搖樹，雲生性起塵。
不明今日事，昧卻本來人。
陞堂頌古五十二首·其三二
作者：釋懷深
朝代：宋

祖師心印沒遮藏，一句臨時要廝當。
莫謂座間人不識，台星炯炯照虛堂。
陞堂頌古五十二首·其三五
作者：釋懷深
朝代：宋

擊鼓三通絕是非，本來無悟亦無迷。
山僧不是多唇吻，謾把空拳嚇小兒。
陞堂頌古五十二首·其三八
作者：釋懷深
朝代：宋

雲籠大野，迦葉攢眉。
雨灑長天，空生下淚。
陞堂頌古五十二首·其三六
作者：釋懷深
朝代：宋

朝日忙忙打箇球，生來念念不停流。
若知落處無蹤跡，始會雲門六不收。
陞堂頌古五十二首·其三四
作者：釋懷深
朝代：宋

寒山癡裏放奸，布袋鬧中打鬨。
衆生業識茫茫，幾箇眼睛定動。
要知祖師妙門，畢竟不離日用。
陞堂頌古五十二首·其九
作者：釋懷深
朝代：宋

欲鑄紅爐百煉金，先煩廣結衆人心。
刀山劍樹長年苦，好爲勞生發妙音。
佛手遮不得，人心自等閑。
陞堂頌古五十二首·其二
作者：釋懷深
朝代：宋

涅槃生死兩般名，正眼觀來一性靈。
五藴山頭雲散後，大千沙界月長明。
陞堂頌古五十二首·其二〇
作者：釋懷深
朝代：宋

奔馳光景幾翻春，何事臨風一慘神。
柳綠桃紅依舊在，今年不見去年？幸然明似鏡，向用曲如鈎。
陞堂頌古五十二首·其二一
作者：釋懷深
朝代：宋

葉落歸根萬事休，來時無口句難酬。
虛空忽爾翻筋斗，嚇倒雲門六不收。
陞堂頌古五十二首·其二七
作者：釋懷深
朝代：宋

？宵燈燭鬬熒煌，車馬縱橫徹曉忙。
倒底不知燈是火，區區幾箇解回光。
陞堂頌古五十二首·其二三
作者：釋懷深
朝代：宋

夢裏移廚夢裏來，夢中陞座夢中齋。
夢中生也夢中喜，夢裏死事格裏埋。
萬事不由人計較，一身休更巧安排。
知夢裏惺惺者，達磨西來？鞋。
陞堂頌古五十二首·其二九
作者：釋懷深
朝代：宋

二鼠侵藤真百苦，四蛇圍井過千憂。
忽然我斷藤根子，道是千休與萬休。
陞堂頌古五十二首·其二二
作者：釋懷深
朝代：宋

自慚無德繼高蹤，百事荒唐懶更慵。
要死山今死未得，且將香火奉諸公。
陞堂頌古五十二首·其二五
作者：釋懷深
朝代：宋

休休休，放下著，無量劫來靈性惡。
只知貪愛黑如雲，一段光明都昧卻。
休休休，放下著，浮生不用多圖度。
榮華富貴總成空，到頭唯有無生樂。
陞堂頌古五十二首·其二八
作者：釋懷深
朝代：宋

羚羊掛角時，箇事絕毫釐。
既能通一線，方便有高低。
陞堂頌古五十二首·其二六
作者：釋懷深
朝代：宋

年年今夜月華多，一點雲生仗是魔。
爭似曹溪門下叟，一輪空月照婆婆。
陞堂頌古五十二首·其二四
作者：釋懷深
朝代：宋

瑞氣氛氳鎖梵宮，嵯峨寶塔倚高空。
簷楹金碧光相照，盡落山僧一頓中。
陞堂頌古五十二首·其五
作者：釋懷深
朝代：宋

資福爲人處，從來無異路。
飯飽譬如閑，共般數擔土。
你行我亦行，你住我亦住。
陞堂頌古五十二首·其五〇
作者：釋懷深
朝代：宋

佛身無相，染凈皆空。
妙體湛然，悟迷俱妄。
陞堂頌古五十二首·其五一
作者：釋懷深
朝代：宋

洞中春色四時好，雲外峰巒一樣高。
用祝賢王龜鶴算，年年洗眼看蟠桃。
陞堂頌古五十二首·其五二
作者：釋懷深
朝代：宋

纔見開爐又閉爐，寒來暑往只須臾。
庭前殘雪方消盡，嶺上春雲已卷舒。
滿目更無心外法，幾人曾悟髻中珠。
祖師莫不叮嚀語，自是時人見處粗。
陞堂頌古五十二首·其八
作者：釋懷深
朝代：宋

禪門泊將氣如雲，江北江南把要津。
莫怪林衆閑未待，掃除佛祖要當人。
陞堂頌古五十二首·其六
作者：釋懷深
朝代：宋

咄哉異類身，輪轉無休息。
戴角復被毛，觳觫償人力。
我觀佛與牛，其性本來一。
良由昧此心，所以異形質。
想汝爲人時，豈信有今日。
侵欺常住錢，互用招提物。
是非信口談，酒肉恣情食。
五戒既不持，人身安可得。
今日墮牛身，方知無利益。
陞堂頌古五十二首·其四〇
作者：釋懷深
朝代：宋

道源不遠，性海非遙。
但向己求，莫從他覓。
覓亦不得，得亦不真。
修是他心，不如自性。
自性清凈，即是法身。
陞堂頌古五十二首·其四一
作者：釋懷深
朝代：宋

生時水是冰，死時冰是水。
若知無去來，只此兩般是。
陞堂頌古五十二首·其四七
作者：釋懷深
朝代：宋

祖師心印沒多般，悟得無勞指一彈。
剔起眉毛如不薦，春風依舊著人寒。
陞堂頌古五十二首·其四三
作者：釋懷深
朝代：宋

兔子懷胎，蚌含明月，乘時正在中秋節。
一顆明珠轉玉盤，徹底無瑕光皎潔。
陞堂頌古五十二首·其四九
作者：釋懷深
朝代：宋

忠孝一心清似水，功名千古重如山。
碧幢紅旆照春色，贏得高堂白晝閑。
陞堂頌古五十二首·其四二
作者：釋懷深
朝代：宋

般若無知，無所不知。
般若無見，無所不見。
無知之知，是爲真知。
無見之見，是爲真見。
陞堂頌古五十二首·其四五
作者：釋懷深
朝代：宋

達磨西來，單傳心印。
不立文字，直指人心。
陞堂頌古五十二首·其四八
作者：釋懷深
朝代：宋

一羣六箇賊，生生欺殺人。
我今識汝也，不共你相親。
你若不服我，我則到處說。
教人盡識汝，遣汝行路絕。
你若背服我，我則不分別。
共你一處住，同證無生滅。
陞堂頌古五十二首·其四六
作者：釋懷深
朝代：宋

莫妄想，好參詳，不知終日爲誰忙。
若知忙裏真消息，一朵蓮花生沸湯。
休得也，便好休，百年浮幻水中漚。
自家屋裏天真佛，切忌區區向外求。
陞堂頌古五十二首·其四四
作者：釋懷深
朝代：宋

紅日三竿高枕處，黄糧一鉢飽齋時。
分明千聖排肩立，不肯承當過在誰。
靈巖披雲臺十頌·其一
作者：釋懷深
朝代：宋

林底常懷老藥山，皮膚脫盡萬機閑。
披雲月下時長嘯，千古風流滿世間。
靈巖披雲臺十頌·其一〇
作者：釋懷深
朝代：宋

莫笑山僧語句粗，真情何處著工夫。
世人用盡精神討，緣木何曾覓得魚。
靈巖披雲臺十頌·其七
作者：釋懷深
朝代：宋

老來羞懶出人前，只欲隈巖傍水邊。
多謝洞庭峰頂月，夜來向我十分圓。
靈巖披雲臺十頌·其三
作者：釋懷深
朝代：宋

拄筇臺畔自騰騰，野草閑花照眼明。
綠水青山皆舊物，鳥啼猿笑別無聲。
靈巖披雲臺十頌·其九
作者：釋懷深
朝代：宋

透過無心種種休，松間石上自悠悠。
田園不用爭疆界，大地都來一指頭。
靈巖披雲臺十頌·其二
作者：釋懷深
朝代：宋

戲鎸崖石號披雲，且欲朝昏見古人。
折脚鐺中聊自足，世間囊喜不關身。
靈巖披雲臺十頌·其五
作者：釋懷深
朝代：宋

當年吳越日相攻，蟻鬬蝸爭不少容。
范蠡西施伎倆盡，青山依舊白雲中。
靈巖披雲臺十頌·其八
作者：釋懷深
朝代：宋

禪門難得好兒孫，逐句尋言總失真。
山是山兮水是水，莫將情解鬬尖新。
靈巖披雲臺十頌·其六
作者：釋懷深
朝代：宋

兀坐雲根懶舉頭，更無言句示禪流。
森羅萬象分明說，有口何妨掛壁休。
靈巖披雲臺十頌·其四
作者：釋懷深
朝代：宋

春暖巖花處處紅，住山境界樂無窮。
勞生奔競何時已，說與還如耳畔聲。
頌古
作者：釋懷深
朝代：宋

一火鑄成金彈子，團圝都不費鉗鎚。
拈來萬仞峰頭放，打落天邊白鳳兒。
頌古三十首·其一〇
作者：釋懷深
朝代：宋

佳人十八正嬌癡，一曲堂前舞柘枝。
祇有五郎知雅態，更無人道柳如眉。
頌古三十首·其一一
作者：釋懷深
朝代：宋

阿誰踏著雪峰蹤，三世諸佛火燄中。
賴有雲門相暖熱，火屋吹得滿堂紅。
頌古三十首·其一七
作者：釋懷深
朝代：宋

一人會上竿，一人會穿井。
伎倆雖不同，總是一般病。
若人識得這般病，衲僧鼻孔都穿盡。
頌古三十首·其一三
作者：釋懷深
朝代：宋

龐婆移轉髻邊梳，一段風流舉世無。
萬事但將公道斷，維那不用筆頭書。
頌古三十首·其一九
作者：釋懷深
朝代：宋

簷頭雨滴，階前地濕。
法法現成，人信不刃。
更問如何，長江水急。
頌古三十首·其一二
作者：釋懷深
朝代：宋

別面不如花有笑，離情難似竹無心。
因入說著曹家女，引得相思病轉深。
頌古三十首·其一五
作者：釋懷深
朝代：宋

父子相逢臭味同，龍泉寶劍再磨礱。
要明馬祖當年喝，大地山河盡耳聾。
頌古三十首·其一六
作者：釋懷深
朝代：宋

一條官路坦然平，無限遊人取次行。
莫謂地平無險處，須知平地有深坑。
頌古三十首·其一四
作者：釋懷深
朝代：宋

長江輥底浪如銀，秋日白蘋紅蓼新。
莫怪扁舟難到岸，行船由在把梢人。
頌古三十首·其七
作者：釋懷深
朝代：宋

曾到喫茶去，未到喫茶去。
趙州老禪和，口刮心裏苦。
心裏苦，直至如今無雪處。
頌古三十首·其三
作者：釋懷深
朝代：宋

移身換步老天衣，不惜眉毛月箇知。
今日若明當日事，江南日暖鷓鴣啼。
頌古三十首·其三〇
作者：釋懷深
朝代：宋

髑髏裏眼見猶在，枯木中龍聲更狂。
打破虛空光境盡，箇中別有好商量。
頌古三十首·其九
作者：釋懷深
朝代：宋

豐城寶劍沉埋久，一道寒光射斗牛。
不是張華辨端的，只應千古枉淹留。
頌古三十首·其二
作者：釋懷深
朝代：宋

不落與不昧，前後百丈語。
毫髪若參差，鐵山橫在路。
豈不見藍田，常年人射虎。
初時一箭沒其羽，子細看來元是石。
再欲射時射不入，幾乎懼殺李將軍，千古令人空嘆息。
頌古三十首·其二〇
作者：釋懷深
朝代：宋

洞山麻三斤，斤兩不謾人。
語稀難問事，貌古易傳神。
頌古三十首·其二一
作者：釋懷深
朝代：宋

處處綠楊堪繫馬，家家門道透長安。
一條大路平如掌，自是時人措足難。
頌古三十首·其二七
作者：釋懷深
朝代：宋

趙州庭前柏，何似門外柳。
大盡三十日，小盡二十九。
更問事如何，合卻？生口。
頌古三十首·其二三
作者：釋懷深
朝代：宋

馬祖捧出菱花鏡，王老親拈白玉槌。
一擊當陽令瓦碎，此心能有幾人知，兩箇分明是赤眉。
風前月下揚家醜，笑倒靈山老古錐。
頌古三十首·其二九
作者：釋懷深
朝代：宋

終朝噇飯費工夫，不識燈籠是鉢盂。
多少三家村裏漢，忙忙樹上捉鮎魚。
頌古三十首·其二二
作者：釋懷深
朝代：宋

驀直去，驀直去，草鞋跟斷人無數。
唱歌須是帝鄉人，一箇拍兮一箇舞。
舞得徹，勿多般，趙州婆子特用瞞。
今古五臺山下路，長松短檜聳雲端。
頌古三十首·其二八
作者：釋懷深
朝代：宋

北斗裏藏身？擬議即差訛。
頌古三十首·其二四
作者：釋懷深
朝代：宋

上庵竪起拳頭，趙州左眼半斤。
下庵竪起拳頭，趙州右眼八兩。
君看陝府鐵牛，何似嘉州大像。
若謂總沒諸訛，露柱燈籠合掌。
頌古三十首·其五
作者：釋懷深
朝代：宋

走下禪床行一轉，看了如來五千卷。
婆子年高眼尚明，夜深月下穿針線。
頌古三十首·其八
作者：釋懷深
朝代：宋

海水有時終見底，人生到死不知心。
秀才若會翻身句，管取白衣入翰林。
頌古三十首·其六
作者：釋懷深
朝代：宋

大士講經竟，揮案成注脚。
一丸療衆病，不假驢駝藥。
頌古三十首·其四
作者：釋懷深
朝代：宋

雲門舌上有龍泉，愛把金針黑處穿。
要會衲僧巴鼻子，一條紅線兩人牽。
題一笑庵·其一
作者：釋懷深
朝代：宋

旋轉茅茨蔽雨風，土床蒲薦自雍容。
榮枯過眼人間事，盡付山僧一笑中。
題一笑庵·其二
作者：釋懷深
朝代：宋

老覺形骸漸漸衰，放懷終日眼如眉。
畏人知處閑名出，猶喜歸庵未甚遲。
題也休庵·其一
作者：釋懷深
朝代：宋

曲木爲庵土作床，有門不閉且無妨。
時人莫笑家風拙，歇得心時事事忘。
題也休庵·其二
作者：釋懷深
朝代：宋

唱歌樓上語風流，你既無心我也休。
打著郎君心裏事，從前恩愛冷啾啾。
題呂城接待院
作者：釋懷深
朝代：宋

我來暫解包，困就長床歇。
叮嚀木上座，莫苦多饒舌。
一身同逆旅，三界若空花。
勉爾水雲客，當求見作家。
題孫主簿真慶閣
作者：釋懷深
朝代：宋

黄卷展開共佛語，青山長對伴僧禪。
一鑪香盡文時過，浮世何人有此緣。
題寒食花
作者：釋懷深
朝代：宋

寒食花無數，寂寥草莽同。
只因顔色少，留得老山中。
少艷人稀賞，無香蝶不知。
人心尚紅紫，爭看醉西施。
題杭州西湖可堂·其一
作者：釋懷深
朝代：宋

避喧求靜到湖山，卻被湖山不放閑。
蹈破草鞋遊未遍，便甘投老兩山間。
題杭州西湖可堂·其二
作者：釋懷深
朝代：宋

喜見君心有歲寒，閉門終日對瑯玕。
相逢不具香嚴眼，祇作敲風带雨看。
題白道猷
作者：釋懷深
朝代：宋

猛虎毒蛇從法化，凶神百怪仰高蹤。
只因一念分凡聖，礙卻前頭蒸餅峰。
題石橋
作者：釋懷深
朝代：宋

衝寒得得到天台，不爲青山綠水來。
自愧過橋無脚力，卻欣供聖有茶杯。
蒼崖瀑瀉銀河闊，方廣雲收金殿開。
問訊厖眉老尊者，也須回首入塵埃。
題紙襖
作者：釋懷深
朝代：宋

新成紙襖著彭亨，掉臂何妨雪裏行。
我既不憐人不愛，世間從此免相爭。
題隱泉
作者：釋懷深
朝代：宋

泉隱甘無竭，人閑道轉高。
涓涓清自足，休苦作波濤。
餓鬼打死屍
作者：釋懷深
朝代：宋

因這臭皮囊，波波劫劫忙。
只知貪快樂，不肯暫迴光。
白業錙銖少，黄泉歲月長。
直須痛棒打，此恨卒難忘。
魏先生下火
作者：釋懷深
朝代：宋

嗚呼魏大和，爲人性純厚。
雖居陋巷中，簞瓢甘自守。
聚學訓童蒙，束脩粗糊口。
歲晚好吾宗，悟世非長久。
臨行囑妻子，叮嚀誡諸後。
不學老莊周，說葬成虛謬。
不學襄陽翁，與女爭先後。
先生之意不如斯，欲效禪家破諸有。
四衆雲臻，柴薪已就。
雖然父子至親，到此如何可救。
不須救，生前已付山僧手。
一枝紅燄贈君行，看取神龜火裏走。
一生
作者：釋文珦
朝代：宋

一生踪跡任浮沉，兩鬢何爲雪易侵。
不可破除唯道義，最難憑託是人心。
清溪路口閒雲合，白版門前落葉深。
老子衰年嬾酬應，若非同伴莫相尋。
一身
作者：釋文珦
朝代：宋

一身誰與偕，病骨老窮崖。
春雨苔封徑，秋風葉滿階。
翦雲成隠服，煮石當清齋。
樵客時相過，言予有好懷。
一鉢
作者：釋文珦
朝代：宋

一鉢一枝藤，清虛度此生。
不貪爲至寶，可賤是浮名。
閉戶閒身樂，登山野步輕。
溪翁與林叟，是識老夫情。
七里灘別友
作者：釋文珦
朝代：宋

斷壁青松古，空江翠靄多。
行人幾迴老，漁父祇高歌。
縱有重逢約，其如此別何。
明朝重回首，惆悵隔烟波。
丈亭別癯翁
作者：釋文珦
朝代：宋

幾年惆悵限江東，暫喜沙頭一笑同。
依舊扁舟相背發，可堪回首月明中。
三術
作者：釋文珦
朝代：宋

利祿與名稱，拘囚豈易勝。
由來立仗馬，有媿脫鞲鷹。
達者知求解，貪夫反自矜。
吾方用三術，止觀足堪憑。
不出
作者：釋文珦
朝代：宋

不出柴門三月彊，亦無詩句答風光。
悠然自有深居樂，滿徑從教春草長。
不出
作者：釋文珦
朝代：宋

晚暮衰慵劇，因尋此地居。
山深常見鹿，溪淺少藏魚。
野徑歸煙僻，寒窗映水虛。
松枯生蘚遍，梅老著花疎。
對月空塵翳，眠雲晤卷舒。
以閒消苑結，因靜得真如。
兀坐多凭几，徐行不用車。
公卿誰識我，猿鶴最知予。
善賈休沽玉，全生願作樗。
終身期不出，頗自愛吾廬。
不出
作者：釋文珦
朝代：宋

饑寒驅不出，忍死住空山。
芰製幾回補，荆扉終歲關。
是非塵外遠，雲月句中閒。
此意難名道，存諸靜默間。
不屈
作者：釋文珦
朝代：宋

屈身必受制，屈志必違仁。
受制己則辱，違仁道則屯。
身志兩不辱，度幾德之純。
以此率其性，乾坤一閑人。
不留塵物
作者：釋文珦
朝代：宋

不留塵物涴吾清，更喜官中無姓名。
淡飯粗衣隨處樂，登山臨水一身輕。
世味
作者：釋文珦
朝代：宋

世味從前已備嘗，重罹世難轉悽傷。
肯希逸驥能千里，最善靈龜解六藏。
覽勝每尋清伴侶，觀山別是好心腸。
年逾七十唯求死，便不埋時也不妨。
世外
作者：釋文珦
朝代：宋

世外多幽勝，塵樊豈足云。
泉聲長似樂，山氣自成雲。
觀象知羲易，安禪悟竺墳。
貴交休見憶，已與鹿麋羣。
世情
作者：釋文珦
朝代：宋

世情多反覆，衰榮難預卜。
本是昔時笑，翻成今日哭。
故鄉無舊業，客身同草木。
紛紛輕薄兒，誰能顧幽獨。
雖無祿資身，喜有山在目。
得失何足論，長歌倚修竹。
世路
作者：釋文珦
朝代：宋

世路古來難，深居息萬端。
道因無欲勝，山不厭人看。
石碓寒流淺，畬田遠燒殘。
未嫌生意少，老子自能安。
世路
作者：釋文珦
朝代：宋

世路饒風波，生平有終極。
東西苦漂蕩，鬢髮非舊色。
倦鳥懷安栖，老馬思故櫪。
萬類雖不齊，彼此各有適。
富貴亦偶然，何須置胸臆。
丘壑美
作者：釋文珦
朝代：宋

謝公昔高卧，遠意在蒼生。
方據要路津，中孚賤浮名。
出處本一致，窮達無異營。
秋房斯人徒，見此丘壑情。
中殿功德永壽寺産紫芝
作者：釋文珦
朝代：宋

厚德孰能名，靈芝自化成。
人間無此種，天上合分莖。
紫蓋隨王母，彤雲表帝京。
僊家多服餌，鸞鶴共長生。
久客
作者：釋文珦
朝代：宋

客裏又深秋，凄凉怕舉頭。
西風吹敗葉，葉葉是歸愁。
久客
作者：釋文珦
朝代：宋

落日回潮寂寞，西風老柳蕭疎。
久客自知津渡，故人不寄音書。
乘興
作者：釋文珦
朝代：宋

乘興不拘程，悠悠任意行。
小溪橫木渡，何寺遠鐘聲。
野菜抽心起，山花照眼明。
幽禽亦堪愛，多解自呼名。
九仙山中瀑
作者：釋文珦
朝代：宋

一水從天下，源深不可知。
千尋垂縞練，餘沫散珠璣。
響激雷霆合，風生草木欹。
老僧來灌頂，濺濕薜蘿衣。
九日吟
作者：釋文珦
朝代：宋

又過一番秋，秋應笑白頭。
任教花自笑，其奈我忘憂。
未死聊游戲，纔亡即罷休。
應知皆是幻，盡底付悠悠。
事君盡忠行
作者：釋文珦
朝代：宋

爲子當盡孝，事君當盡忠。
凡人不知此，斯與犬豕同。
臣子固貞亮，君父或顓蒙。
乃知守忠孝，亦繫於遭逢。
比干忠以戮，申生孝而終。
忠戮得稱仁，孝終宜曰恭。
古今每如此，片言安可窮。
炳然垂竹帛，于以開盲聾。
所遭雖若彼，力行誠在躬。
於焉二本立，足爲百行宗。
忠孝苟純至，聞望當昭融。
此理亙萬世，來者能無從。
二疏
作者：釋文珦
朝代：宋

漢朝諸公卿，鮮有能自全。
廣受信明哲，獨悟於機先。
託之老氏訓，辭祿偕歸田。
祖帳東都門，萬口稱其賢。
於今閲千齡，高風猶凜然。
五朵峰
作者：釋文珦
朝代：宋

莫知小朶飛來日，慧理曾經指異蹤。
香潤儘多西竺石，孤高亦有晉朝松。
斷無一幹栖凡鳥，別有深泓卧老龍。
絕頂世人遊不到，瑶叢清麗似芙蓉。
五洩龍井
作者：釋文珦
朝代：宋

五井蜿蜒宅，幽深父老言。
傍溪唯見瀑，度嶺始知源。
夾谷斜暉隠，空林夕電翻。
屢聞當旱歲，噀雨出松門。
人壽
作者：釋文珦
朝代：宋

人壽百年三萬日，有誰曾滿百年來。
騰騰任運聊堪樂，汩汩勞生盡可哀。
富貴惟增身外累，酕醄當覆掌中杯。
到頭一等皆歸死，未死須教笑口開。
人生幾何行·其一
作者：釋文珦
朝代：宋

人生能幾何，百年三萬日。
一半睡中消，餘壽或難必。
鐘鼎與軒裳，總是牢籠物。
貪夫所甘心，宛轉無由出。
富貴者常勞，貧賤者常逸。
所以箕山人，不爲唐堯屈。
人生幾何行·其二
作者：釋文珦
朝代：宋

人生百年間，何殊旅亭客。
少壯不可留，漸覺衰老迫。
縱使功業成，誰能免形役。
長歌歸去來，山中煮白石。
今日
作者：釋文珦
朝代：宋

今日天氣佳，悠然動清興。
桑間葚初熟，時復鳴戴勝。
同遊盡蕭散，野徑亦幽夐。
仰面看青天，長嘯山谷應。
仗錫山
作者：釋文珦
朝代：宋

高寒雪竇頂，仗錫更幽深。
瀑布幾年雪，清猨終日吟。
四窗標郡目，片石表山心。
太白誅茅後，靈蹤尚可尋。
仗錫山中
作者：釋文珦
朝代：宋

雨過春山薇蕨長，曉隨樵子穿雲上。
貪看巖頭瀑布飛，坐來忘却青藜杖。
仙佛辭
作者：釋文珦
朝代：宋

仙以靜爲道，佛以空爲宗。
羣動本皆靜，萬有體恒空。
服食迷靜趣，仙道不可從。
宴息昧空性，佛理無由通。
或曰空靜殊，斯言吾不庸。
空靜即仙佛，得於此心中。
心乃佛仙質，仙佛心之容。
三法妙而一，脗焉歸大同。
仙家
作者：釋文珦
朝代：宋

四面煙霞一徑苔，碧桃花際洞門開。
椶冠道士向余說，時復有人騎鶴來。
休糧僧
作者：釋文珦
朝代：宋

禪貌如冰雪，禪心去町畦。
休糧烟火絕，養氣語言低。
空室無關鑰，隨身止杖藜。
不曾遊聚落，終老只山棲。
余與篔房秋崖冬日會於沙谿春復會於龜谿適逢祠山誕辰二翁有詩見貽依韻酬答
作者：釋文珦
朝代：宋

沙谿谿上看梅夕，苔徑荒涼月暈黄。
何事重尋老吟伴，爲難同入少年場。
和風澹澹行花塢，春水溶溶滿柳塘。
尚欲重聽送神曲，祇愁明月雨淋浪。
余行江湖餘五十載備知交態唯熏自聞始終不變因作歌見意焉
作者：釋文珦
朝代：宋

小人必樹黨，勢利相因依。
勢成乃翕合，勢去還暌離。
君子貴獨立，中心存不欺。
榮華羞附麗，衰謝罔棄遺。
君子與小人，於此常見之。
君子誠可宗，小人足堪嗤。
君不見媚春野卉億萬數，花欄映發如有期。
一朝霜風肆凌厲，傍睨不復相扶持。
澗底喬松過百尺，干霄直上無附枝。
黛色不爲時所變，澹然自有歲寒姿。
依韻酬葛秋巖陶體四首·其一
作者：釋文珦
朝代：宋

山林自多趣，况此晴和時。
我友賁然來，相娛以琴詩。
倉庚遺好音，薰風發清吹。
悠然與心會，安能遽忘茲。
依韻酬葛秋巖陶體四首·其三
作者：釋文珦
朝代：宋

吾生一無營，終日衡門下。
棲遲已成樂，豈羨臺與榭。
相彼常汲汲，而我獨多暇。
時聽蜾祝兒，於以知物化。
依韻酬葛秋巖陶體四首·其二
作者：釋文珦
朝代：宋

大化無端倪，至道絕馮仗。
委身於一靜，足以去羣妄。
死生亦寄耳，遐齡豈吾望。
伯倫稱達人，胡爲未忘葬。
依韻酬葛秋巖陶體四首·其四
作者：釋文珦
朝代：宋

東原風正和，西山氣尤爽。
坐我於其中，此心日以廣。
腰間豈須重，眼下何必兩。
顔原陋巷居，歌有金石響。
候禽
作者：釋文珦
朝代：宋

候禽來報我，春已到園林。
凍解通泉脈，風和動草心。
由來增齒臘，翻是促光陰。
其可陪人事，衰遲已不任。
倣古思邊
作者：釋文珦
朝代：宋

去年與君別，綠樹聞啼鴂。
今年當此時，憶君君未歸。
音書難寄遠，珠淚濕羅衣。
偃息
作者：釋文珦
朝代：宋

偃息冷雲邊，悠然白已玄。
動時皆物役，靜處是吾天。
虛牖延蘿月，連筒引竹泉。
心期終不出，就此了餘年。
偶作·其一
作者：釋文珦
朝代：宋

風露洗空寒，秋清四體安。
偶扶筇杖出，因采菊花餐。
老覺心情嬾，閒知世界寬。
寒山詩一卷，隨意作經看。
偶作·其二
作者：釋文珦
朝代：宋

陵谷今遷變，衣冠半不存。
閭閻小兒女，盡解北人言。
偶成
作者：釋文珦
朝代：宋

名利雙蝸角，堪輿一旅亭。
生平嫌著物，老去更忘形。
慢火煎茶熟，寒燈照夢醒。
室空無道伴，自展八還經。
偶泛
作者：釋文珦
朝代：宋

偶泛扁舟向海埏，初非有意訪神仙。
蓬萊方丈不可問，漢武秦皇空復然。
水上樓臺皆蜃氣，石間膏馥是龍涎。
麻姑曾共方平說，行復揚塵變土田。
傳聲問我
作者：釋文珦
朝代：宋

問我是何人，空門舊隠淪。
因知身世假，養得性情真。
短景將沉照，枯株不受春。
古來黄綺輩，亦復嬾稱臣。
傷感
作者：釋文珦
朝代：宋

百萬長驅入戰塵，幾人能保去時身。
古來戰將知多少，盡作青青塞草春。
元日作是歲除夕立春
作者：釋文珦
朝代：宋

臘窮春自至，四序遞相延。
玄髮成華髮，添年是減年。
嶰筒灰已動，象魏法初懸。
吾獨存吾道，凝然不受遷。
先雲洲訪予於萬玉歸而寄詩因用其韻
作者：釋文珦
朝代：宋

曉行竺山心，草露濡衣襟。
稽留雖在眼，謝客難重尋。
靈木逾千齡，斤斧日見侵。
侵伐殊未已，使我老氣瘖。
雅樂寖不作，滿耳侏離淫。
野性羞雷同，自爲梁父吟。
疵賤苦無力，安能變夷音。
畏塗不可行，林下甘陸沈。
世道已如此，懷抱那易禁。
獨愛古桂林，歲晚猶森森。
此桂亦未保，慨歎良又深。
公無渡河
作者：釋文珦
朝代：宋

河源來自崑崙西，滔天沃日無津涯，擢夫漁子不敢窺。
公欲徑渡公誠癡，癡公溺死如何爲。
竟委骨肉於蛟螭，徒使萬古箜篌悲。
冬日
作者：釋文珦
朝代：宋

交因貧盡絕，嬾與病相兼。
客裏朱顔失，吟中白髮添。
衲衣冬未補，霜氣夜來嚴。
坐待朝曦上，支離曝短簷。
冬日山中遣興
作者：釋文珦
朝代：宋

始見迎秋氣，又復換玄律。
寒山何蕭蕭，飄風何弗弗。
雙丸遞隠見，百齡信超忽。
慨念同遊人，大半成異物。
吾年亦云衰，逾六已望七。
不唯齒髮變，舊聞盡遺失。
死生無定據，萬事難固必。
且以永今朝，奚須計明日。
息影入山林，曾不厭深密。
賢哉龐德公，萬世稱隠逸。
冬日山居
作者：釋文珦
朝代：宋

出門無所求，藜杖常掛壁。
睡起日將午，耳目有清適。
冰池坼寒光，雪簷響清滴。
道人期不來，獨看麻衣易。
冬日山崦人家
作者：釋文珦
朝代：宋

曲崦人家少，謀生各自安。
墾耕因地力，墐塞禦天寒。
獵火明深嶠，漁梁露淺灘。
老翁知客醉，語不到悲歡。
出戶
作者：釋文珦
朝代：宋

出戶逢幽客，相携過別村。
凍開泥徑滑，橋斷石星存。
雲起難知處，泉流自有源。
老農心甚適，耕鑿長兒孫。
出越城訪歸隠庵主人
作者：釋文珦
朝代：宋

何事相尋向此遊，入城不似出城幽。
山於屋外參差見，水到門前款曲流。
樹腹半空栖伏翼，竹梢初動蔓牽牛。
分明記得前回過，斜月疎鐘到客舟。
出遊歸隠
作者：釋文珦
朝代：宋

出遊歸隠兩無心，非慕沃洲支道林。
啗柏自然閑土銼，製荷曾不費金鍼。
悠悠往事空塵夢，冉冉餘生任陸沉。
頗謂天閑千里馬，難勝寥廓九臯禽。
初三夜月
作者：釋文珦
朝代：宋

新月似蛾眉，娟娟止片時。
輝光雖有缺，輪廓未曾虧。
三五還應滿，尋常那得知。
人生亦如此，窮達信難期。
初夏同趙東閣西里諸公山行聞鶑分韻得隔字
作者：釋文珦
朝代：宋

今日天氣清，聊試登山屐。
共看雲外峰，分坐澗邊石。
絕境不逢人，啼鶑似留客。
一聲無處尋，還被青林隔。
初春賡李篔房韻
作者：釋文珦
朝代：宋

飄零長是客，節物更催人。
前日方辭臘，今朝又得辛。
一天回暖氣，九陌動遊塵。
心愛青藜杖，多年伴老身。
別友·其一
作者：釋文珦
朝代：宋

十年踪跡與君同，今日魂銷執手中。
自是交深難話別，不關秋雨又秋風。
別友·其二
作者：釋文珦
朝代：宋

故人別我江東去，不堪回首城邊路。
明日思君不見君，惟有春雲滿江樹。
別山中友
作者：釋文珦
朝代：宋

人生貴適意，窮達奚足論。
此意君能知，方喜吾道存。
于心既莫逆，彼此俱忘言。
胡爲又當別，誰能不消魂。
別日何易行
作者：釋文珦
朝代：宋

別日何易，會日何難。
道路修阻，山川鬰盤。
寤寐懷思，涕泣汍瀾。
思君不已，損我容顔。
時歌舊章，期以自寬。
歌終太息，反開憂端。
孤鴻嘹唳，過彼雲間。
欲托遺音，遐征不還。
出戶徘徊，風露淒寒。
明月皎皎，星斗闌干。
羅帷飄揚，顧影難安。
耿耿長夜，摧此心肝。
別馨桂山
作者：釋文珦
朝代：宋

與君相見各華顛，握手松間感變遷。
能記靈山同聽日，不疑絳縣老人年。
難尋舊夢悲蝴蝶，替說新愁頼杜鵑。
無奈怱怱又還別，有詩須寄武康船。
剡源山房
作者：釋文珦
朝代：宋

茅屋小於船，寒宵此會偏。
苦吟因靜得，幽思與閒便。
斷壁棲雲氣，虛窗閉篆煙。
帖殘重補畫，琴老不勝絃。
畫軸塵爲古，茶鑪火自然。
細泉膠莧腹，凍鶴墮松巔。
石皷鳴如磬，甆缾色類鉛。
雪明燈焰減，風遠漏聲傳。
鼠黠窺人走，僮頑背客眠。
骨清神欲脫，興逸語猶顛。
野性終應在，浮名豈足纏。
欲從支遁隠，未有買山錢。
北遊朔城行
作者：釋文珦
朝代：宋

北遊朔城，險阻艱難。
荒溪遐曠，穹谷紆盤。
白日晦景，陰雲洞寒。
凝冰不冶，積雪寧乾。
凍草色死，北風聲酸。
林嘯猛虎，路多胡犴。
愁腸分裂，趼足蹣跚。
風餐不飽，露宿難安。
別離之苦，維昔所歎。
懷哉征人，曷云來還。
北風行
作者：釋文珦
朝代：宋

北風凜凜生祁寒，陰雲萬里何𩆓𩆓，羣木盡槁叶盡丹。
日月迅駃猶飛湍，人間光景亦易殫。
離家不如在家安，胡爲夫君乃遊般。
自古共嗟行路難，摧輪折軸良可嘆。
客中憂緒常萬端，何當對面同歌歡。
願得此身生羽翰，與君相逐同鴛鸞。
有懷未遂寧容寬，耿耿不寐遥夜闌。
孤鴻求匹聲嘶酸，使我感物摧心肝。
千里
作者：釋文珦
朝代：宋

千里辭家比塞鴻，飄飄不定又還東。
波平蹔喜扁舟穩，天闊回瞻故壘空。
別墅烟昏歸晚牧，長江雨歇掛晴虹。
前程行止誰能計，已悟浮生似夢中。
南山松柏章
作者：釋文珦
朝代：宋

松柏何夭矯，南山何崚嶒。
松柏有常性，南山不騫崩。
南山人所仰，松柏人所承。
尋常部婁間，瑣瑣唯薪蒸。
彼無高志徒，眡此宜自懲。
堅守歲寒操，亦當慎攸憑。
卧雲歌
作者：釋文珦
朝代：宋

潛山道人性疎懶，地覆天翻渾不管。
草座麻衣居絕巘，一間茅屋雲常滿。
頗愛雲縱亦蕭散，於焉誓與雲爲伴。
終日卧雲忘早晚，夢回日照雲床暖。
彼此無心體舒緩，所以相從加繾綣。
他年我死雲獨存，雲應惋惜吾生短。
即事
作者：釋文珦
朝代：宋

偶被鳥聲驚破夢，無心行到黄龍洞。
道人已擊晚香鐘，猶有殘陽在高棟。
即景
作者：釋文珦
朝代：宋

青山隴麥與人齊，莓子花開謝豹啼。
牛背牧兒心最樂，緩吹桐角過前溪。
原上曲
作者：釋文珦
朝代：宋

新塚嵯峨古塚平，塚頭澆酒又清明。
酒痕不到重泉下，榆柳青青春鳥鳴。
厭雨
作者：釋文珦
朝代：宋

連宵雨如瀉，老耳聵不聞。
曉澗已流衍，山川猶出雲。
又言交
作者：釋文珦
朝代：宋

道交淡如水，世交甘如醴。
結交當以真，審交當以理。
道交似無情，曾不異生死。
世稱刎頸交，未必能終始。
君不見昔者，陳餘與張耳。
反舌
作者：釋文珦
朝代：宋

毛羽誠無取，禽中號善鳴。
能將一片舌，巧作百般聲。
元是因風氣，曾非出性情。
君看五月後，瘖默媿流鶑。
古墓
作者：釋文珦
朝代：宋

不知何代公侯墓，酹壇欹傾牧兒聚。
淒涼翁仲滿身苔，獨對寒松泣秋雨。
古寺
作者：釋文珦
朝代：宋

古寺居深處，隨緣掃一房。
本圖依水石，因得避炎涼。
皓鶴巢松潔，青蟲蠹橘香。
但教終遠俗，貧賤亦何妨。
古意·其一
作者：釋文珦
朝代：宋

難與時流道，憂心常悄悄。
古道貴平易，今人尚機巧。
好古而居今，每飯不能飽。
來往無嫌猜，唯知愛沙鳥。
古意·其三
作者：釋文珦
朝代：宋

老梅何偃蹇，雪時方始花。
自守歲寒性，不肯隨春華。
隠人適然見，移植溪水涯。
瘦影無陽艷，清香絕淫邪。
閒靜如隠人，隠人心所嘉。
樵牧無見侵，以貽隠人嗟。
古意·其二
作者：釋文珦
朝代：宋

逝水尚東流，白日易西沒。
悠悠天地間，二物何飄忽。
促迫於生人，綠鬢成華髮。
昧者不自知，終朝常汩汩。
利欲沈厥身，其本已先蹷。
孰若繕真性，以自固靈骨。
古意·其四
作者：釋文珦
朝代：宋

自昔真仙道，恬淡而無爲。
以之固靈根，遠寄或可期。
秦皇與漢武，縱欲不知疲。
既已長中國，復欲威四夷。
其性忍而愎，舉非仙者資。
天監常昭晰，詎容肆謾欺。
不自省其衷，妄冀苟得之。
所願竟無成，徒爲後人嗤。
古松歌
作者：釋文珦
朝代：宋

山中草木知何數，獨愛菴西古松樹。
千歲老鶴巢其巔，根有茯苓心不蠹。
秋來是物皆摇落，此君勁色還如故。
嘗間無用乃全生，却恐身爲材所誤。
最好無過是樗散，一生不入良工眼。
古柏
作者：釋文珦
朝代：宋

庭前雙柏子，曾入祖師禪。
黛色參天古，貞心比石堅。
材堪舟楫用，名在邶鄘篇。
歲晚冰霜裏，清標獨蔚然。
同友行山逢隠僧語
作者：釋文珦
朝代：宋

我本忘世人，有志在巖穴。
欣逢會心友，提携步林樾。
雲中野僧居，樹梢清磬發。
不憚登陟勞，遂得造石窟。
門前羃蘿蔦，座後翳松栝。
結草爲三衣，降龍在一鉢。
問我從何來，執手道契闊。
食我青精飯，語我頗諄切。
教我去衆巧，使我守一拙。
我誠服其言，畢志不敢越。
他年定依止，相與定晚節。
萬事盡棄捐，飲澗茹薇蕨。
同諸友尋幽登飛來峰
作者：釋文珦
朝代：宋

湖際山何限，飛來獨著名。
玲瓏疑鬼鑿，崷崒自天成。
猿去猶存洞，龍歸尚有泓。
樹因含玉潤，泉爲煉丹清。
桂子排空落，蓮花浥露擎。
鷲形傳佛國，靈應動神京。
翻譯賢人迹，稽留隠者情。
脩藤垂萬歲，孤石記三生。
夜講臺偏古，春風檜重榮。
賓王辭可訊，慧理塔難平。
客至心多戀，僧居慮自輕。
躋攀雖詰屈，臨眺獨高明。
觀闕雄三島，衣冠邁百城。
東南且行在，西北待經營。
溟漲無涯涘，江流但注傾。
一時歸眼界，終古播詩聲。
向樂古移居山中
作者：釋文珦
朝代：宋

高懷厭古市，買屋住深峰。
束帛不可聘，世人那易逢。
故家遺石皷，好景對金鐘。
得句憑誰會，長歌慰井龍。
吟意
作者：釋文珦
朝代：宋

朝吟暮亦吟，吟意在山林。
往事皆如夢，餘生已死心。
白雲閒到底，黄葉積來深。
此是吾安處，人休笑陸沉。
吳中靈巖寺
作者：釋文珦
朝代：宋

離宮今作寺，往事日荒蕪。
越女承恩寵，吳王失霸圖。
屧廊斜带嶺，香徑直通湖。
莫上琴臺望，風烟滿舊都。
吾年·其一
作者：釋文珦
朝代：宋

吾年未七十，頗覺漸昏耄。
舊事盡遺忘，獨餘山水好。
天寒附葉火，塵埃滿烏帽。
客至欲逢迎，無奈筋力耗。
君當恕衰翁，遮莫謂予傲。
吾年·其二
作者：釋文珦
朝代：宋

吾年易逾邁，感慨難具陳。
齒髮半缺禿，肌膚多不仁。
屏迹於空山，幾與木石鄰。
憶昔少年時，秉志將求伸。
所交四方士，一一非常人。
論文窮道要，日夕長相親。
逝者若流水，存者猶參辰。
輾轉空懷思，欲見終無因。
新知棄玼賤，坐卧唯一身。
餘生諒非久，當爲灰與塵。
存亡固可念，亦復徒傷神。
於焉息吾慮，靜然全天真。
吾心
作者：釋文珦
朝代：宋

吾心偏向靜，物外寄柴荆。
山意深方好，溪源遠自清。
餘生惟欠死，衆慮已皆平。
隠者宜無迹，人休問姓名。
吾心
作者：釋文珦
朝代：宋

吾心靜而貞，是乃出天稟。
驅之入塵樊，違性豈不甚。
所對非同流，欲語口還噤。
世塗機穽多，動足常懔懔。
今來返中林，夜卧始安枕。
山薇既可餐，清泉又堪飲。
布衣極相宜，亦不羨文錦。
斯謀良已臧，餘生不須諗。
吾性
作者：釋文珦
朝代：宋

吾性本疎狂，難教住帝鄉。
看心忘世界，濯足愛滄浪。
往事皆如夢，浮生底用忙。
到頭華衮服，不及芰荷裳。
吾生
作者：釋文珦
朝代：宋

吾生少壯時，窮力在經教。
一心融萬境，頗亦能致效。
老來更脫略，山水隨所樂。
今成信手棋，勝負不復校。
吾身·其一
作者：釋文珦
朝代：宋

東西南北人，寂寞住巖澗。
年衰鬢凝霜，客久衣絕襻。
何須念粱肉，且復飽藜莧。
猶患有吾身，身死即無患。
吾身·其二
作者：釋文珦
朝代：宋

趨時非好步，步步青山歸。
眼界絕塵垢，耳根遺是非。
充腸草木實，被體雲霞衣。
吾貧豈當念，吾願已無違。
周草窗吟藁號蠟屐爲賦古語
作者：釋文珦
朝代：宋

嘗聞阮孚心好屐，對客蠟之手不釋。
閒暢非唯時所推，千載嘉名猶著白。
弁山山陽有吟翁，嗜詩亦與嗜屐同。
盡將書傳資詩用，字字句句加磨礱。
萬象一時供掇拾，大翫於詞成鉅集。
還將蠟屐以自名，吾知清尚人難及。
尚喜江湖有此翁，此詩此屐當無窮。
周草窗命題異人爪搯仙境圖
作者：釋文珦
朝代：宋

幽齋衆客多清娛，弁翁開卷示此圖。
細畫纖纖比毛髮，老眼眴轉眡若無。
須臾神定乃能辨，蓬山圓嶠連方壺。
山川盤紆體勢遠，樓觀縹緲棼桴鋪。
霓旌羽蓋蔽空日，雲軿鶴馭交天衢。
瓌麗綺錯千萬狀，一一盡與人間殊。
弁翁指陳更詳悉，言是澄江惠氏所寶之舊物。
昔有道人方外來，暮夜延之入其室。
蕭然獨卧無燈明，時聞爪甲鏗有聲。
明發道人不知處，但見桶底搯畫成。
吾知道人非小巧，物物之中存幻眇。
更于爪畫兩俱忘，當與道人同一笑。
和人晚秋客思
作者：釋文珦
朝代：宋

雙轂苦難留，江城又晚秋。
故鄉難寄訊，倦客獨登樓。
衰草重重恨，征鴻字字愁。
漁翁却蕭散，吹笛過前洲。
和林靜學雙蘭
作者：釋文珦
朝代：宋

一本兩花新，重滋舊畹春。
難教入凡夢，唯共保天真。
沮溺終稱隠，夷齊又得仁。
臨風如欲笑，笑著獨醒人。
和盧推官中秋遇雨
作者：釋文珦
朝代：宋

秋中唯此夕，雨蔽月圓時。
握管沉幽思，臨軒失舊期。
孤燈花謾落，良會信成虧。
宋玉悲潛長，安仁鬢亦衰。
簷聲愁裏滴，星度暗中移。
到曉休臨鑑，霜髯只自欺。
咏梅·其一
作者：釋文珦
朝代：宋

仙姿孤潔甚，不與衆芳期。
的皪臨寒澗，凄清闖短籬。
祗愁風作惡，最與雪相宜。
野叟心偏愛，莓苔古怪枝。
咏梅·其三
作者：釋文珦
朝代：宋

怪怪復奇奇，照溪三兩枝。
首陽清骨骼，姑射靜丰姿。
桃李應非伍，松筠素有期。
憑他伴幽寂，玉笛且休吹。
咏梅·其二
作者：釋文珦
朝代：宋

萬木凋零盡，知經幾度霜。
獨餘冰玉質，薰得夢魂香。
影入清泉瘦，聲傳畫角長。
每因春爛熳，惆悵失孤芳。
哀梅麓樓寺丞·其一
作者：釋文珦
朝代：宋

散逸羲皇上，風流晉宋間。
金蓮推寓直，玉筍竟虛班。
名在方爲重，身榮等是閒。
知心千古月，耿耿照泉關。
哀梅麓樓寺丞·其三
作者：釋文珦
朝代：宋

寄酒全清達，論交不世情。
遠猷期變俗，直氣反傷生。
屬纊無妻子，營墳尚弟兄。
九原那可作，腸斷買山盟。